Tarik tali pantai antara tumpuan Karnival Melaka by The Sea 2022

AYER KEROH 28 September – Sebanyak 11 acara menarik termasuk acara ‘Tug of War’ atau tarik tali bakal mendapat sambutan hangat dalam Karnival Melaka by The Sea 2022 bertempat di Perkarangan Pentas Budaya Pantai Puteri, Pantai Kundor pada 29 dan 30 Oktober depan.

Exco Pelancongan, Warisan dan Kebudayaan Negeri, Datuk Muhammad Jailani Khamis berkata hanya dua acara yang memerlukan yuran penyertaan iaitu acara ‘Tug of War’ dan kejohanan bola tampar pantai.

Katanya, manakala sembilan lagi acara adalah secara percuma untuk disertai seperti kejohanan muaythai, BMX Challenge, Wall Climbing, Arm Wrestling, Kayak, Fun Run dan pelbagai lagi.

“Karnival Melaka by The Sea 2022 ini adalah acara tahunan yang dianjurkan oleh Bahagian Promosi Pelancongan (BPP) dengan kerjasama jabatan dan agensi Kerajaan Negeri sebagai usaha meningkatkan kembali pengunjung ke Pantai Puteri.

“Bagi acara Tuck of War akan disertai seramai lapan orang dalam satu pasukan dan acara ini terbahagi kepada dua kategori iaitu acara terbuka dan tertutup.

“Acara terbuka, yuran penyertaan dikenakan sebanyak RM300 kerana hadiah yang disediakan adalah bernilai RM3,000 manakala bagi kategori tertutup yuran penyertaan sebanyak RM100 dan hadiah juara bernilai RM1,000.

“Sementara itu untuk acara bola tampar pantai pula yuran penyertaan sebanyak RM150 dan segala penerangan mengenai semua acara yang dipertandingkan boleh layari laman sosial dan laman web Bahagian Promosi Pelancongan (BPP),” katanya.

“Menjadi harapan agar program ini akan menjadi sebutan dalam kalangan peserta dan secara tidak langsung dapat mempromosikan Melaka sebagai destinasi utama bagi penganjuran program ini pada masa akan datang,” katanya.


USIM hantar pulang 400 pelajarnya pulang berhari raya

NILAI 7 Mei. – Seramai 3,043 pelajar Universiti Sains Islam Malaysia (USIM) yang berada di kampus terbabit Program Pergerakan Pelajar Institusi Pengajian Tinggi (IPT) Pulang Sempena Cuti Perayaan Aidilfitri 2021 yang bermula hari ini hingga 12 Mei 2021 seperti diumumkan Kementerian Pengajian Tinggi (KPT) baru-baru ini.

Timbalan Naib Canselor (Hal Ehwal Pelajar dan Alumni), Profesor Madya Dr. Mohd Rushdan Mohd Jailani memaklumkan daripada jumlah itu 440 pelajar dihantar menggunakan kenderaan khas universiti yang disediakan oleh Bahagian Hal Ehwal Pelajar.

Katanya, ia membabitkan penggunaan 18 kenderaan universiti iatu bas dan kenderaan pelbagai guna (SUV) untuk menghantar kumpulan pelajar secara berfasa ke zon-zon dikenal pasti di 12 negeri mulai 8 hingga 11 Mei.

“Kumpulan pelajar ini akan bertolak dari Dewan Tuanku Canselor mengikut masa dan hari bertolak yang siap disusun oleh jawatankuasa khas yang kita bentuk bagi memastikan kelancaran operasi ini.
“Pergerakan pertama pelajar akan bermula pada jam 8 pagi esok (Sabtu) ke destinasi pertama iaitu Kelantan dan Terengganu.

“Pergerakan terakhir adalah pada Selasa depan iaitu ke Perlis, Kedah dan Pulau Pinang. Kumpulan pelajar yang tidak pulang menggunakan kenderaan universiti hanya dibenarkan oleh universiti untuk pulang kenderaan sendiri dan dijemput oleh ibu bapa atau penjaga.

Mohd Rushdan berkata, semua pelajar USIM diwajibkan mendaftarkan maklumat mereka secara atas talian di capaian khas yang disediakan dan turut diberikan Surat Kebenaran Rentas Daerah/Negeri daripada USIM sebagai rujukan kepada pihak berkuasa.

“Pergerakan pelajar ini melibatkan kerjasama padu pelbagai jabatan khususnya Pusat Perumahan Pelajar (PRUPEL), Bahagian Hal Ehwal Pelajar (BHEP), Pusat Libatsama Masyarakat dan Jaringan Industri (PLMJI) dan Majlis Perwakilan Pelajar (MPP) bagi memastikan operasi ini mematuhi SOP, berjalan lancar serta semua pelajar tiba ke destinasi masing-masing dengan selamat,” katanya.

Katanya, 66 pelajar memilih untuk terus tinggal di kampus semasa cuti Aidilfitri dan pihak universiti melalui PRUPEL dan BHEP akan memastikan kebajikan dan keselamatan mereka sentiasa diberi perhatian.


PERKESO bayar RM1.4 bilion pampasan melibatkan kemalangan industri pada 2021

KUALA LUMPUR, 29 Mac – Pertubuhan Keselamatan Sosial (Perkeso) membayar pampasan berjumlah RM1.4 bilion pada 2021 yang melibatkan kemalangan industri kepada pekerja tempatan dan juga asing.

Ketua bahagian pencegahan, perubatan dan pemulihannya, Dr Azlan Darus berkata pada 2021, data interim Perkeso merekodkan sejumlah 61,447 kes kemalangan, yang mana 36,794 kes melibatkan kemalangan industri, dengan hampir 700 kematian dan lagi 24,683 kes adalah kemalangan semasa dalam perjalanan ke tempat kerja.

“Industri pembinaan merupakan antara yang tertinggi mencatatkan kemalangan maut. Oleh itu, dengan berakhirnya sekatan pergerakan akibat pandemik dan kita kini sedang menuju ke fasa pemulihan ekonomi, sudah sampai masanya untuk kita memberikan lebih penumpuan kepada kesihatan dan keselamatan untuk mengelakkan kerugian,” katanya.

Beliau berkata demikian kepada pemberita selepas majlis pelancaran Persidangan Keselamatan dan Kesihatan Tahunan 2022 Persatuan Kontraktor Binaan Malaysia (MBAM) ke-20 yang bertemakan “Construction Safety – Beyond Compliance In The New Dawn”.

Azlan juga membaca ucapan pembukaan oleh Ketua Pegawai Eksekutif Perkeso Datuk Seri Dr Mohammed Azman Aziz Mohammed semasa pelancaran hari ini.

Menerusi ucapannya, Mohamed Azman berkata setiap bencana pekerjaan merupakan kos kepada masyarakat dan negara apabila berlakunya insiden seperti kehilangan nyawa, hilang upaya fizikal dan mental, kerosakan harta benda, hasil produktiviti yang terjejas dan pelbagai lagi.

“Kecuaian dan kelemahan untuk memastikan aspek keselamatan dan kesihatan pekerjaan (KKP) di tempat kerja dipatuhi menjadi antara faktor utama yang menyumbang kepada kadar kes kemalangan ini,” katanya.

Sementara itu Azlan berkata keselamatan sosial seharusnya bukan hanya sekadar pampasan semata-mata kerana apabila kemalangan berlaku, pampasan sahaja tidak mencukupi kerana mata pencarian keluarga akan turut terkesan.

“Pampasan adalah perkara selepas kemalangan. KIta perlu membicarakan mengenai perkara sebelum kemalangan, apakah langkah-langkah pencegahan, justeru, kita perlu melakukan sesuatu yang berbeza,” katanya.

Pada 2017, katanya, kerajaan telah memperkenalkan garis panduan bagi keselamatan dan kesihatan pekerjaan untuk industri pembinaan yang mana tanggungjawab bagi memastikan keselamatan dan kesihatan di tapak pembinaqan bukan hanya terletak di bahu kontraktor sahaja tetapi juga pereka bentuk dan pemaju.

“Parlimen telah meluluskan pindaan kepada Akta Keselamatan dan Kesihatan Pekerjaan 1994 pada tahun lepas dan di bawah pindaan itu, terdapat pemboleh bagi kerajaan untuk mengeluarkan garis panduan yang memasukkan tanggungjawab oleh pemaju serta pereka bentuk. Kami berharap ia akan dijadikan sebagai satu keperluan wajib tidak lama lagi.

Sementara itu, bekas presiden MBAM Foo Chek Lee mengulas bahawa 40 peratus daripada kemalangan yang berlaku adalah disebabkan kegagalan reka bentuk untuk memasukkan aspek keselamatan dan sama ada ia boleh dilakukan oleh kontraktor.

“Jadi apabila kemalangan berlaku, bukan hanya waris terdekat yang menderita tetapi syarikat juga akan turut menerima kesan. Tapak akan ditutup sekurang-kurangnya sebulan dan 200 hingga 300 pekerja perlu menghentikan kerja. Siapa yang akan membayar pampasan? Jadi jika anda boleh menjaga aspek keselamatan anda juga boleh mendapat keuntungan yang selamat,” katanya.


Remaja lelaki hilang di sungai ditemukan lemas

JOHOR BAHRU, 27 Jan — Remaja lelaki yang hilang selepas mandi-manda bersama dua rakannya di sungai Parit Haji Anuar, Batu 18, Ayer Hitam, Bakri, dekat Muar, Rabu lepas, ditemukan lemas pagi ini.

Ketua Polis Daerah Muar ACP Raiz Mukhliz Azman Aziz berkata mayat Muhammad Nur Hakim Zulkarnain, 19, ditemukan di tebing sungai tersebut, kira-kira sembilan kilometer dari lokasi terakhir dia dilaporkan hilang.

“Ahli keluarga mangsa yang berada di lokasi kejadian telah membuat pengecaman identiti dan mayat mangsa dibawa ke Hospital Pakar Sultanah Fatimah, Muar, untuk tindakan lanjut,” katanya dalam kenyataan hari ini.

Beliau berkata operasi mencari dan menyelamat yang disertai pelbagai agensi termasuk Jabatan Bomba dan Penyelamat ditamatkan pada 12 tengah hari tadi manakala kes diklasifikasikan sebagai mati mengejut.

Rabu lepas, Muhammad Nur Hakim, bersama dua rakan lelakinya berusia 20 dan 21 tahun dipercayai terjun dari jambatan di sungai berkenaan untuk mandi-manda.


Haji: TH sedia perkhidmatan kesihatan, doktor pakar di Madinah

MADINAH, 6 Jun – Demi memberi perkhidmatan terbaik dalam aspek kesihatan, Lembaga Tabung Haji (TH) telah menyediakan pusat rawatan dan doktor pakar untuk jemaah haji Malaysia agar lebih mudah serta teratur.

Pengarah Operasi Makkah (Perubatan) Dr Abdul Marsudi Manah berkata selain itu, petugas kesihatan awam akan melakukan rondaan dari bilik ke bilik untuk memberi penjelasan mengenai kepentingan penjagaan asas kesihatan.

“TH telah membuat persediaan dengan menubuhkan Pusat Rawatan Kesihatan di Madinah iaitu di bangunan Roha Al Madinah, yang mempunyai 37 buah katil dengan kekuatan 44 anggota iaitu lima terdiri daripada tiga pakar perubatan dalam bidang dalaman, bius dan awam.

“Pusat rawatan ini juga disokong oleh tujuh pegawai perubatan serta 32 petugas lagi termasuk jururawat,” katanya kepada pemberita di Bangunan Roha Al Madinah.

Beliau berkata pihaknya turut menyediakan klinik bergerak di bangunan penginapan jemaah iaitu Hotel Anwar Al Madinah Moveinpick dan Hotel Saja Al Madinah serta di Lapangan Terbang Antarabangsa Putera Mohammad Abdulaziz.

Dr Abdul Marsudi, yang merupakan pakar perubatan kesihatan awam di Pejabat Kesihatan Kawasan Kudat, berkata aktiviti rondaan dari bilik ke bilik bukan sahaja membabitkan kesihatan asas tetapi juga memberi ruang kepada petugas menasihati jemaah mengenai kaedah berdepan cuaca panas.

“Sebab itu jemaah perlu minum air secukupnya dan mengelak berada di luar pada waktu siang.  Hanya jika berada dalam keadaan tertentu dan perlu berada di luar pada waktu siang… kita galakkan mereka berada di tempat yang teduh atau menggunakan payung,” katanya.

Beliau turut mengingatkan jemaah haji supaya segera mendapatkan rawatan awal dan bukan menunggu di saat akhir iaitu setelah keadaan tubuh badan semakin lemah.

Katanya jemaah haji juga disaran agar peka dengan keadaan sekeliling yang sesak, berdebu serta kering yang mampu menyumbang kepada pelbagai penyakit seperti batuk dan ia tidak boleh dianggap perkara biasa kerana lama-kelamaan mampu membawa kepada jangkitan paru-paru.


STPM 2020: 741 calon capai PNGK 4.00, 554 daripadanya golongan B40

KUALA LUMPUR 1 Julai – Keputusan Sijil Tinggi Persekolahan Malaysia (STPM) 2020 sedikit merosot dengan 741 calon mendapat Pencapaian Purata Nilai Gred Keseluruhan (PNGK) 4.00 berbanding 802 calon pada 2019.

Bagaimanapun, peratusan golongan B40 bagi pencapaian itu meningkat kepada 74.76 peratus atau 554 calon berbanding 73.19 peratus (587 calon) pada 2019.

Ahli Majlis Peperiksaan Malaysia (MPM), Prof Datuk Dr Wahid Razzaly berkata, secara keseluruhan, PNGK Nasional STPM 2020 meningkat 0.01 peratus daripada 2.77 pada 2019 kepada 2.78.

“Daripada 741 calon yang mendapat PNGK 4.00, 23 calon telah mendapat 5A dalam kelima-lima mata pelajaran yang diambil dan 718 calon telah mendapat 4A dalam mata pelajaran yang diambil.

“Namun, dari segi pencapaian calon secara keseluruhannya, pencapaian calon STPM 2020 dianggap masih sama dengan pencapaian calon STPM 2019 kerana perbezaan peningkatannya yang sangat kecil,” katanya ketika pengumuman keputusan STPM 2020 yang diadakan secara maya hari ini.

Sementara itu, Wahid berkata seramai 44,704 calon mendaftar untuk menduduki peperiksaan STPM 2020 dengan kehadiran seramai 42,983 calon dan daripada jumlah kehadiran itu 42,809 adalah calon sekolah kerajaan, calon sekolah swasta (95), calon persendirian (65) manakala 14 calon sekolah kerajaan negeri.

Beliau berkata peratusan calon yang mendapat lulus penuh dalam lima dan empat mata pelajaran turun iaitu daripada 73.67 peratus (33,021 calon) pada 2019 kepada 72.97 peratus (31,366 calon) pada STPM 2020.

“PNGK calon bandar masih mengatasi calon luar bandar dengan masing-masing PNGK 2.80 dan 2.78 dan jurang pencapaian antara calon bandar dengan calon luar bandar juga sama dengan STPM 2019, iaitu sebanyak 0.02 mata,” katanya.

Beliau berkata peperiksaan STPM kali ini menyaksikan mata pelajaran Tahfiz Al-Quran yang ditawarkan buat pertama kali dengan 63 daripada 69 calon berjaya menghafaz keseluruhan 30 juzuk Al-Quran.

Antara medium untuk calon menyemak keputusan masing-masing adalah menerusi pautan http://stpm.mpm.edu.my/stpmK dan perkhidmatan SMS ringkas dengan menaip STPMNo. K/PAngka Giiiran dan hantar ke 68886 mulai hari ini.


Insiden latihan menembak: Jurulatih cedera dalam keadaan stabil

SEREMBAN, 26 Jun – Seorang jurulatih Tentera Udara Diraja Malaysia (TUDM) yang terbabit dalam insiden kemalangan ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas semalam dilaporkan stabil.

TUDM dalam kenyataan hari ini memaklumkan jurulatih di Institut Pengajian Pentadbiran dan Pengurusan (INSTAR), Pangkalan Udara Sendayan, Koperal Udara Khairuzaman Lokman, 35, itu kini sedang menerima rawatan di Hospital Segamat, Johor dan berada dalam pemantauan rapi.

Terdahulu, dalam kejadian 12.10 tengah hari itu, dua anggota turut maut iaitu penuntut INSTAR Laskar Udara I Mohd Iqmal Masdi, 22, yang disahkan meninggal dunia di tempat kejadian manakala jurulatih Koperal Udara Syuib Bidin, 33, meninggal dunia pada 5.45 petang ketika menerima rawatan akibat kecederaan parah di Hospital Segamat.

Kenyataan itu menyebut waris anggota yang terlibat telah dimaklumkan dan TUDM akan memastikan semua urusan kebajikan keluarga mangsa yang terlibat diutamakan serta urusan pengebumian disempurnakan dengan sebaik-baiknya.

“Panglima Tentera Udara Jen Tan Sri Datuk Sri Mohd Asghar Khan Goriman Khan serta pucuk pimpinan tertinggi menzahirkan rasa dukacita atas kejadian berkenaan dan merakamkan salam takziah kepada waris anggota yang meninggal dunia yang merupakan kehilangan besar kepada TUDM,” menurut kenyataan itu.

Pihak TUDM turut meminta supaya semua pihak tidak menyebarkan sebarang spekulasi dan berita tidak sahih sehingga proses siasatan dijalankan oleh Polis Diraja Malaysia selesai, tambah kenyataan itu.


Jumlah individu hilang pekerjaan antara fokus Dewan Rakyat hari ini

Menurut Aturan Urusan Mesyuarat persidangan Dewan Rakyat, perkara itu terkandung dalam sesi pertanyaan bagi jawab lisan yang akan diajukan Su Keong Siong (PH-Kampar) kepada Menteri Pelancongan, Seni dan Budaya.

Su turut bertanya mengenai langkah kerajaan dalam membantu golongan yang hilang pekerjaan, terutamanya sektor pelancongan, hotel dan industri makanan dan minuman (F&B) untuk mendapat kembali pekerjaan masing-masing.

Dalam sesi sama, Datuk Seri Abdul Azeez Abdul Rahim (BN-Baling) meminta Menteri Kewangan menyatakan status terkini program i-Citra Kumpulan Wang Simpanan Pekerja (KWSP) yang dilaksanakan pada Julai 2021.

Selain itu, Chan Foong Hin (PH-Kota Kinabalu) meminta Menteri Kanan Pendidikan menyatakan mengenai status pengedaran 150,000 unit komputer riba yang diluluskan dalam Belanjawan 2021, terutamanya di Sabah.

Beliau juga bertanyakan sama ada kementerian akan menambah lagi pengedaran komputer riba bagi memudahkan pelaksanaan program Pengajaran dan Pembelajaran di Rumah (PdPR) sepanjang tempoh pandemik COVID-19.

Semalam, seramai 17 Ahli Parlimen mengambil bahagian pada sesi perbahasan RMK12 selepas dibentangkan oleh Perdana Menteri Datuk Seri Ismail Sabri Yaakob, pada Isnin.


AKCC Junior Development beri peluang anak muda pelajari golf

AYER KEROH 21 Julai – Ayer Keroh Country Club (AKCC) Junior Development Programme diwujudkan bagi memberi peluang kepada anak-anak muda mengenali sukan golf dengan lebih mendalam.

Pengurus Besar AKCC, Rizman Ghazali berkata program itu juga membolehkan pemain muda mengatur aktiviti sendiri di AKCC selain memberi peluang kepada mereka untuk memahami sukan itu.

“Kebanyakan ibu bapa hanya fokus menjadi pemain professional untuk menang pertandingan, tapi saya lihat penting juga untuk memberi pendedahan kepada anak-anak muda ini.

“Matlamat kami supaya mereka dapat menyusun atur aktiviti sendiri di AKCC selain memberi ilmu berkenaan penjagaan padang, pengurusan, pengurusan pertandingan golf dan lain-lain,” katanya.

Beliau berkata demikian kepada pemberita selepas Majlis Perasmian Penutup Kejohanan Golf Junior MSSNM dan Pelancaran AKCC Junior Development Programme di Dewan Chenderawasih AKCC di sini, hari ini.

Hadir sama pemangku Presiden Kelab Golf Melaka, Datuk Wira A.S Khamis; Kapten Pasukan AKCC, Datuk Wira Soh Chin Ann dan lain-lain kenamaan.

Mengulas lanjut, Rizman berkata pihaknya telah melantik seorang Junior Kapten berusia 18 tahun dan dua Jawatankuasa berusia bawah 18 tahun melibatkan pemain wanita dan lelaki.

“Inisiatif ini untuk menyokong pembangunan junior ini yang memberi peluang kepada mereka untuk bermain di kelab-kelab golf yang lebih murah,” katanya.


RM18.9 juta perkasakan program KEMAS

PENGKALAN BATU 25 Jun – Sejumlah RM18.9 juta diperuntukan Kerajaan Persekutuan menerusi Jabatan Kemajuan Masyarakat (KEMAS) dalam membantu usahawan mengembangkan perniagaan.

Ketua pengarahnya, Ahmad Kamal Idris Mohd Nawawi berkata, peruntukan itu akan digunakan untuk menjayakan pelbagai program sudah dirangka seperti Wanita Inspirasiku (WINS) dan ‘Quick Win’.

“Sehingga kini dibawah Bahagian Pembangunan Komuniti (BPKom) kita mempunyai seramai 2,264 orang usahawan dan bagi tempoh 2017 hingga Jun 2023 kita merekodkan seramai 19,881 peserta dibawah program Quick Win,” katanya.

Beliau berkata, demikian ketika ditemui selepas Program Wacana Ilmu Wanita Inspirasiku Anjuran Jabatan Kemajuan Masyarakat (KEMAS) Melaka Tahun 2023 di sebuah pusat beli-belah di Bachang, di sini, semalam.

Terdahulu majlis perasmian disempurnakan Timbalan Exco Sains, Teknologi, Inovasi dan Komunikasi Digital negeri, Mohd Noor Helmy Abd Halem yang mewakili Ketua Menteri Datuk Seri Ab Rauf Yusoh.

Ahmad Kamal Idris berkata, program yang dirangka akan difokuskan kepada lima bidang seperti jahitan, dandanan diri, program komputer, seni tangan dan masakan.

“Selain pelaksanaan program, KEMAS juga memberikan latihan menerusi kursus jangka pendek, program yang melayakkan usahawan mendapatkan sijil kemahiran dan bantuan peralatan.


Banjir: 28,287 mangsa sudah terima bantuan wang ihsan – PM

KUALA LUMPUR, 3 Jan – Seramai 28,287 mangsa bencana banjir telah menerima Bantuan Wang Ihsan (BWI) sehingga 12 tengah hari tadi.

“Bagi mereka yang masih belum mendaftar atau menerima manfaat ini, boleh segera menghubungi Pegawai Daerah anda untuk bantuan segera oleh kerajaan,” katanya.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Dis lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan.

Menurutnya angka yang akan menerima bantuan itu boleh bertambah apabila kerajaan selesai mengenal pasti mangsa yang terkesan tetapi tidak berpindah ke pusat pemindahan sementara.

Sementara itu, Ismail Sabri pagi tadi mempengerusikan Mesyuarat Khas Task Force Pengurusan Pasca Bencana Banjir Monsun Timur Laut 2021/2022 yang antaranya membincangkan mengenai pengurusan pascabanjir dan persediaan menghadapi gelombang kedua banjir.

Mesyuarat berkenaan disertai Menteri di Jabatan Perdana Menteri (Tugas-Tugas Khas) Datuk Dr  Abdul Latiff Ahmad; Ketua Setiausaha Negara Tan Sri Zuki Ali; Panglima Angkatan Tentera Jen Tan Sri Affendi Buang; Ketua Polis Negara Tan Sri Acryl Sani; Ketua Pengarah Unit Penyelarasan Pelaksanaan (ICU) Datuk Ruji Ubi dan Ketua Pengarah Agensi Pengurusan Bencana Negara (Nadma) Datuk Aminuddin Hassim.


Tiada cuti khas pada hari pengundian Parlimen Padang Serai – MB Kedah

ALOR SETAR, 27 November – Kerajaan Kedah tidak dapat mempertimbangkan pemberian cuti khas pada hari pengundian Pilihan Raya Umum ke-15 (PRU15) Padang Serai, 7 Dis ini.

Menteri Besar Datuk Seri Muhammad Sanusi Md Nor berkata ini kerana pilihan raya itu hanya melibatkan satu kawasan Parlimen sahaja di negeri ini.

“Tak dapat dipertimbangkan sebab satu Parlimen saja. Cuti ini ada kuota terhad,” katanya ringkas ketika dihubungi Bernama di sini hari ini.

Beliau diminta mengulas cadangan Ketua Penerangan Bersatu Datuk Wan Saiful Wan Jan supaya kerajaan negeri itu mengumumkan cuti khas pada 7 Dis ini bagi memudahkan pengundi keluar melaksanakan tanggungjawab mereka memandangkan pengundian diadakan pada hari Rabu.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Dis dan pengundian awal pada 3 Dis, berikutan kematian calon Pakatan Harapan (PH) yang disahkan bertanding M. Karupaiya pada 16 Nov lepas.

Pilihan raya itu menyaksikan pertembungan enam penjuru yang melibatkan calon Pakatan Harapan, Bersatu, Barisan Nasional, Pejuang, Parti Warisan dan seorang calon Bebas, namun Warisan kemudian mengumumkan tidak mengambil bahagian tetapi logo parti itu masih akan tersenarai dalam kertas undi kerana sudah didaftarkan sebagai satu daripada parti yang bertanding.


LCS: MINDEF puas hati status terkini pembinaan, yakin kapal pertama siap 2024

LUMUT, 9 Jan – Kementerian Pertahanan berpuas hati dengan status terkini proses pembinaan kapal tempur pesisir (LCS) termasuk sebuah daripada enam kapal yang diyakini siap pada tahun hadapan, kata menterinya Datuk Seri Mohamad Hasan.

Menurut Mohamad hasil lawatan beliau ke Pangkalan Tentera Laut Diraja Malaysia (TLDM) hari ini mendapati pembinaan kapal-kapal tersebut menepati masa ditetapkan secara berperingkat mengikut kesesuaian masing-masing.

“Untuk kapal pertama, ia telah 70 peratus (siap). Tinggal satu blok sahaja yang perlu dilengkapkan, ia tidak ambil masa. Bahagian enjin, baling-baling, kotak gear telah dimasukkan, tinggal peralatan elektrik dan kemudiannya senjata.

“Saya yakin, kapal pertama ini akan siap pada 2024 sebelum ujian di peringkat pelayaran di laut dan kemudiannya ditauliahkan,” katanya pada sidang media selepas lawatannya hari ini.

Mohamad sebelum ini dilapor berkata kerajaan akan meneruskan projek pembinaan LCS sebagai sebahagian daripada pengukuhan pertahanan negara dan tentera laut dengan usaha itu turut membabitkan Kementerian Kewangan, Kementerian Ekonomi dan Lembaga Tabung Angkatan Tentera (LTAT) bagi merealisasikan penyiapan aset ketenteraan berkenaan.

Dilapor, Kementerian Pertahanan juga sudah berunding untuk membawa kertas projek itu untuk terus berjumpa dengan Kementerian Ekonomi dan Kementerian Kewangan untuk menerangkan perkara yang sebenarnya.

Media sebelum ini melaporkan, Jawatankuasa Kira-kira Wang Negara (PAC) menyatakan kerajaan membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Laporan dikeluarkan pada 4 Ogos lepas itu turut menyenaraikan sembilan rumusan sebagai punca kepincangan projek pembinaan enam LCS bagi kegunaan TLDM bernilai RM9 bilion.

Pada 2 Okt lepas, bekas Menteri Pertahanan Datuk Seri Hishammuddin Hussein,dilaporkan berkata pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun lepas.

Ditanya mengenai status kapal lain, Mohamad berkata ia sudah mencapai tahap antara 22 hingga 48 peratus siap mengikut kesesuaian masing-masing dari segi pemasangan peralatan elektrik, elektronik, persenjataan dan beberapa perkara teknikal lain.

“Saya dimaklumkan, kapal-kapal lain mengambil masa dua hingga tiga tahun untuk disiapkan. Ada yang perlu diperiksa dari segi bocor, artileri dan ECU (unit kawalan elektronik). Harapan kita agar semua masalah sebelum ini selesai. Ini termasuk isu dengan orang tengah yang kini di peringkat akhir untuk diselesaikan iaitu selepas ini kita akan terus berurusan dengan vendor sahaja.

“Ada juga yang bertanya kenapa teruskan projek LCS ini (dalam status ketidaktentuan ekonomi negara), jawapan saya mudah iaitu hal kedaulatan dan pertahanan negara tidak boleh dikompromi. Anda boleh katakan apa sahaja yang anda suka namun MINDEF (Kementerian Pertahanan) tetap fokus dalam hal ini,” katanya.

Mohamad yang turut melawat perumahan anggota Angkatan Tentera Malaysia (ATM) di situ termasuk untuk TLDM dan kakitangan awam berkata perumahan berkenaan akan ditambah baik secara berperingkat.

“Dijangkakan kesemua 39 blok perumahan ini akan ditambah baik untuk manfaat kira-kira 25,000 orang ini. Saya minta hal ehwal anggota ini turut diberi keutamaan,” katanya.

Program hari ini turut dihadiri Panglima Tentera Laut Laksamana Tan Sri Mohd Reza Mohd Sany, Ketua Setiausaha Kementerian Pertahanan Datuk Seri Muez Abd Aziz dan Panglima Udara Markas Udara TLDM Laksamana Pertama Ahmad Shafirudin Abu Bakar.


Agong seru calon, penyokong parti politik berhemah sepanjang tempoh kempen PRU15

KUALA LUMPUR, 20 Okt – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru semua calon dan penyokong parti politik supaya mengamalkan pendekatan berhemah sepanjang tempoh berkempen Pilihan Raya Umum ke-15 (PRU15), bermula dari hari penamaan calon pada 5 Nov.

Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata Seri Paduka turut menasihatkan calon agar bertanding secara sihat dengan mengelakkan kempen menyerang dan akur dengan garis panduan undang-undang serta peraturan yang telah ditetapkan oleh pihak berkuasa, khususnya Suruhanjaya Pilihan Raya (SPR) dan Polis Diraja Malaysia (PDRM) sepanjang tempoh tersebut hingga hari mengundi pada 19 Nov.

“Seri Paduka mengingatkan bahawa dalam kehangatan dan keghairahan berkempen, nilai-nilai murni dan adab perlu dijaga oleh para calon dan penyokong mereka. Jauhkanlah sifat fitnah, provokasi, caci-mencaci dan cela-mencela dengan memburuk dan memperlekehkan sesiapa sahaja semasa berkempen.

“Seri Paduka menzahirkan bahawa sifat-sifat tersebut adalah tidak bertepatan dengan nilai-nilai murni. Sifat-sifat tersebut juga bukan sahaja tersasar daripada landasan kemanusiaan yang sebenar, malah boleh mencetuskan kekacauan serta keadaan huru-hara,” katanya dalam kenyataan hari ini.

Ahmad Fadil berkata pada hemat Yang di-Pertuan Agong, kerjasama baik dari semua pihak amat penting di samping menghormati dan menjunjung tinggi institusi kehakiman negara serta sistem Demokrasi Berparlimen dan Raja Berperlembagaan dengan menjadikan kerjasama politik antara parti lebih harmoni.

Semalam, Al-Sultan Abdullah berkenan menerima menghadap Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali di Istana Negara.

Semasa sesi menghadap itu, Seri Paduka berkenan menerima sembah taklimat berkenaan persiapan pihak PDRM dan agensi yang berkait bagi tempoh perjalanan PRU15 dan kesiapsiagaan menghadapi kemungkinan banjir, yang melibatkan seramai 99,133 pegawai dan anggota.

SPR hari ini mengumumkan 19 Nov sebagai tarikh pengundian bagi PRU15 manakala tarikh penamaan calon pula ditetapkan pada 5 Nov dan pengundian awal pada 15 Nov.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri (DUN) iaitu Perak, Pahang dan Perlis. Turut diadakan serentak adalah Pilihan Raya Kecil (PRK) DUN Bugaya, Sabah.


PRU15: Wanita BN kenal pasti calon berpotensi menang, senarai diserah kepada pimpinan tertinggi

KUALA LUMPUR, 12 Okt – Wanita Barisan Nasional (BN) telah mengenal pasti calon wanita yang berkebolehan dan berpotensi menang dalam Pilihan Raya Umum ke-15 (PRU15).

“Menjadi harapan saya selaku Pengerusi Wanita BN untuk melihat calon-calon yang dikemukakan ini diterima baik oleh kepimpinan BN sekali gus memenangi pilihan raya bagi mewakili golongan wanita dan seluruh rakyat Malaysia,” katanya dalam kenyataan hari ini.

Menurutnya, Wanita BN mengalu-alukan keputusan Majlis Tertinggi parti itu yang telah menyatakan komitmen untuk meletakkan sekurang-kurangnya 30 peratus penglibatan calon wanita dalam PRU15.

Beliau menzahirkan penghargaan atas pengiktirafan serta kepercayaan yang diberikan kepada Wanita BN untuk bersama-sama mengambil bahagian dalam menerajui kepimpinan politik negara.

“Dengan kepercayaan yang diberikan ini, Wanita BN yakin mampu memberikan sumbangan kepada parti dan meletakkan iltizam yang tinggi untuk terus berbakti kepada rakyat dan negara,” katanya.


Cuti KSU, Ketua Pengarah dibatalkan serta-merta – KSN

Beliau berkata ia selaras dengan pengumuman Perdana Menteri Datuk Seri Ismail Sabri Yaakob berkenaan arahan pembatalan cuti bagi anggota Kabinet dan mengarahkan semua menteri yang sedang bercuti di luar negara, supaya pulang segera.

“Saya turut mengarahkan semua Ketua Setiausaha Kementerian dan Ketua Pengarah Jabatan/Agensi bagi perkara yang sama berkuat kuasa serta-merta,” katanya dalam kenyataan hari ini.

Mohd Zuki berkata ini bagi membolehkan semua agensi kerajaan menggembleng tenaga dalam memastikan kesiapsiagaan seluruh jentera kerajaan untuk mengharungi keadaan semasa negara demi rakyat.

Ismail Sabri dalam sidang media selepas melawat mangsa banjir di Bentong, Pahang hari ini berkata menteri Kabinet yang sedang bercuti dan merancang untuk bercuti diarah membatalkan cuti masing-masing, sehingga masalah bencana banjir yang melanda negara ketika ini selesai. – BERNAMA


PDRM tambah pegawai, anggota di pintu sempadan mulai 1 April

BATU PAHAT, 17 Mac – Polis Diraja Malaysia (PDRM) akan menambah bilangan anggota dan pegawai di sempadan negara bagi mengawal kemasukan pengembara ke negara ini menjelang 1 April bagi memastikan individu yang benar-benar layak sahaja dibenarkan masuk.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Aidi Ismail berkata penambahan berkenaan dilakukan bagi mengawal penularan COVID-19 yang dikhuatiri boleh dibawa oleh pengembara terbabit.

Katanya, langkah itu melibatkan pintu-pintu masuk utama negara termasuklah lapangan terbang bagi memastikan para pengembara berkenaan mematuhi prosedur operasi standard (SOP) yang ditetapkan.

“Pihak JPJKK PDRM akan sentiasa berhubung dengan lain-lain jabatan yang ada bagi memastikan penguatkuasaan SOP dapat dilaksanakan termasuk bantuan daripada pihak di Bukit Aman.

“Apabila sempadan dibuka, ramai pelancong atau pengembara yang akan masuk ke dalam negara dan mereka perlu mematuhi SOP yang telah ditetapkan oleh kerajaan,” katanya kepada pemberita, di sini hari ini.

Beliau berkata demikian dalam sidang media selepas Istiadat Tamat Latihan dan Penyampaian Sijil Pelantikan Inspektor Kor Sukarelawan Polis Siswa Siswi (SUKSIS) Universiti Tun Hussein Onn Malaysia (UTHM) dan Universiti Teknologi Mara (UiTM) Tahun 2021 di Dewan Sultan Ibrahim UTHM, di sini.

“Latihan dan ilmu pengetahuan yang diperoleh sepanjang tempoh tiga tahun latihan, pelatih Kor SUKSIS adalah antara calon terbaik untuk menyertai pasukan.

“Pelatih juga akan diberikan keutamaan ketika pemilihan untuk memasuki pasukan polis dan perlu memohon dalam tawaran untuk jawatan inspektor polis yang dibuka pada setiap tahun,” katanya.


Agong, Permaisuri zahir takziah kepada keluarga bekas PM Jepun Shinzo Abe

KUALA LUMPUR, 8 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga bekas Perdana Menteri Jepun Shinzo Abe yang meninggal dunia hari ini.

Menerusi catatan terbaru di laman Facebook Istana Negara, Seri Paduka berdua menzahirkan rasa dukacita atas pemergian pemimpin itu, dan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.

Terdahulu, Agensi Anadolu melaporkan Abe, 67, ‘ditembak dari belakang’ ketika sedang berucap dalam satu kempen politik di bandar raya Nara, dengan penyerang sudah ditahan.

Mengimbas kembali pertemuan dengan mendiang, Al-Sultan Abdullah berkenan menerima menghadap Abe, yang juga Utusan Khas Perdana Menteri Jepun Fumio Kishida di Istana Negara pada 11 Mac lepas.

Mendiang pada ketika itu dalam rangka lawatan tiga hari ke Malaysia sempena Ulang Tahun ke-40 Dasar Pandang ke Timur dan 65 tahun penubuhan hubungan diplomatik Malaysia dan Jepun.

Pada pertemuan itu, Seri Paduka turut berkenan menganugerahkan ljazah Kehormat Doktor Falsafah Dalam Politik Ekonomi kepada mendiang sempena Majlis Konvokesyen ke-36 Universiti Islam Antarabangsa Malaysia.

Sesi menghadap itu merupakan pertemuan kali kedua Al-Sultan Abdullah dengan mendiang, selepas yang pertama ketika Seri Paduka menghadiri Istiadat Pertabalan Maharaja Jepun ke-126 Maharaja Naruhito di Istana Imperial, Tokyo, Jepun pada 23 Okt 2019.


Jamali Shadat meninggal dunia

Memetik laporan Berita Harian,  Jamali sebelum ini dilaporkan uzur apabila tidak mampu berjalan dan kurang selera makan yang mana ia dikaitkan dengan kehilangan isterinya, Lela Yacob akibat serangan angin ahmar pada Jun 2018.

Pada zaman kegemilangannya pada 1980-an, pelawak legenda ini cukup dikenali dengan kebolehan melakonkan watak kanak-kanak bernama ‘Atan’ bersama Atuknya serta rakan berbilang kaum.


Pemilik syarikat minyak masak bersubsidi, pembantu didakwa buat tuntutan palsu lebih RM600,000

KUALA LUMPUR 18 Mac. – Seorang pemilik syarikat pembekal dan pembungkus minyak masak subsidi dan pembantunya dihadapkan ke Mahkamah Sesyen, di sini, hari ini atas 28 pertuduhan mengemukakan tuntutan palsu berhubung pembekalan minyak masak kepada peruncit berjumlah RM618,058.80, dua tahun lepas.

Bagaimanapun, Eng Wing Kuang, 52, dan pembantunya, Choy Lee See, 51, mengaku tidak bersalah selepas kesemua pertuduhan ke atas mereka dibacakan di hadapan Hakim Azura Alwi.

Mengikut kesemua pertuduhan, Eng dan Choy didakwa dengan niat bersama telah memberikan 28 set dokumen penyata Tuntutan Bayaran Kewangan Kepada Kilang Penapis/Pembungkus Minyak Masak Sawit Tulen yang mengandungi butiran palsu bagi tarikh antara 1 Februari 2019 dan 30 April 2020 kepada seorang kakitangan Kementerian Perdagangan Dalam Negeri dan Hal Ehwal Pengguna (KPDNHEP), Normawati Osman.

Tuntutan berkenaan mengandungi butiran matan palsu iaitu resit berkaitan pembekalan minyak masak kepada peruncit oleh Nurfirman Sdn Bhd yang berjumlah RM1,527,807.40, yang kedua-dua tertuduh tahu RM618,058.80 daripada jumlah tuntutan tersebut adalah palsu.

Mereka didakwa melakukan perbuatan itu di Bahagian Perdagangan Dalam Negeri, KPDNHEP di Putrajaya antara 22 Februari 2019 dan 14 Mei 2020.

Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dibaca bersama Seksyen 34 Kanun Keseksaan (Akta 574) yang boleh dihukum di bawah Seksyen 24 Akta SPRM.

Jika sabit kesalahan, mereka boleh dihukum penjara maksimum 20 tahun dan denda tidak kurang daripada lima kali ganda jumlah atau nilai butir matan yang palsu atau silap, dan jika butir matan itu dapat dinilai atau berbentuk wang, atau RM10,000 atau mana-mana yang lebih tinggi.

Terdahulu, Pegawai Pendakwa SPRM Kamariah Seman menawarkan jaminan RM100,000 dengan seorang penjamin bagi setiap tertuduh dengan syarat tambahan pasport mereka diserahkan kepada mahkamah sehingga kes selesai.

Peguam Mohd Baharuddin Ahmad Kassim yang mewakili kedua-dua tertuduh memohon jumlah jaminan rendah atas alasan syarikat Eng baru sahaja kembali beroperasi selepas Perintah Kawalan Pergerakan (PKP) selain Choy merupakan ibu tunggal.

Mahkamah membenarkan Eng dan Choy, masing-masing diikat jamin RM50,000 dan RM30,000 dengan seorang penjamin selain memerintahkan pasport mereka diserahkan kepada mahkamah dan perlu melaporkan diri ke pejabat SPRM di Pahang sebulan sekali, sehingga kes selesai.


DUN MACHAP JAYA: YB pujuk anak Papai

MACHAP JAYA 29 Mac – Sebagai tanda prihatin Ahli Dewan Undangan Negeri (ADUN) Machap Jaya, Ngwe Hee Sem turun padang melawat keluarga mediang lelaki masyarakat  Orang Asli yang meninggal dunia akibat parah di dada selepas dihempap pokok yang ditebang dalam kejadian kira-kira jam 11 pagi, 25 Mac lalu.

Hee Sem berkata, mangsa Ibrahim Ketum, 40, atau lebih mesra dengan panggilan Papai dalam kalangan penduduk setempat disahkan meninggal dunia pada jam 3 petang di Hospital Alor Gajah.

“Papai amat aktif dalam pelbagai aktiviti komuniti seperti kumpulan rukun tetangga (KRT) dan Jabatan Sukarelawan Malaysia (RELA). Mendiang seorang yang ringan tangan, mudah jika kita mahu minta tolong, menyebabkan ramai terkesan selepas pemergiannya.

“Anak bongsu mendiang dikenali sebagai Safinaz berusia 12 tahun paling terkesan hingga tidak mahu ke sekolah. Kami akan terus memujuk anak ini agar kembali sekolah dan memberi semangat kepadanya.

“Apa dilakukan bukan sekadar tanggungjawab sebagai pemimpin, sebaliknya menghargai mendiang yang banyak berjasa kepada komuniti di sini,” katanya selepas menziarahi keluarga mendiang, semalam.

Pada lawatan sama beliau yang juga EXCO Perpaduan, Perhubungan Masyarakat, Tenaga Kerja dan Hal Ehwal Pengguna negeri turut menyampaikan menyampaikan sedikit sumbangan kepada keluarga mendiang.


PM seru rakyat ambil peluang inisiatif peluang kerjaya anjuran KPT

BATU PAHAT, 18 Feb – Perdana Menteri Datuk Seri Ismail Sabri Yaakob menyeru masyarakat mengambil peluang untuk memanfaatkan pelbagai inisiatif berkaitan peluang kerjaya yang dikendalikan oleh Kementerian Pengajian Tinggi (KPT).

Beliau berkata melalui program seperti PENJANA KPT-CAP, PENJANA KPT-PACE, dan [email protected] serta MyFutureJobs akan membantu mengurangkan lagi kadar pengangguran di negara ini ke paras di bawah 4.2 peratus.

“Apa yang pasti, program-program ini adalah berbentuk titik sentuh dan bertujuan untuk menyantuni keperluan denyut nadi rakyat,” katanya semasa berucap pada Karnival KPT Keluarga Malaysia di Parit Sulong, dekat sini hari ini.

Memberi contoh, Ismail Sabri berkata seperti program MYFutureJobs, berdasarkan rekod yang ada sebanyak 63,990 jawatan kosong di Johor ditawarkan melalui portal program berkenaan.

“Untuk tempoh karnival ini sahaja, saya difahamkan lebih 3,000 kekosongan jawatan ditawarkan. Justeru, saya menyeru semua yang hadir, untuk mengambil peluang ini dan menguar-uarkan juga kepada saudara- mara di luar sana yang memerlukan pekerjaan,” katanya.- BERNAMA


Agong isytihar darurat di Sarawak sehingga 2 Feb 2022

KUCHING 31 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat (Sarawak) di seluruh negeri itu mulai 2 Ogos ini sehingga 2 Feb tahun depan, sekali gus menggantung pilihan raya negeri (PRN) daripada diadakan dalam tempoh berkenaan.

Dalam satu warta Kerajaan Persekutuan bertarikh 30 Julai, Seri Paduka berpuas hati darurat besar iaitu wabak COVID-19 yang sedang berlaku telah menyebabkan keselamatan, kehidupan ekonomi dan ketenteraman awam terancam.

Menurut Fasal (3) Perkara 21 Perlembagaan Negeri Sarawak, Dewan Undangan  Negeri (DUN) itu sepatutnya terbubar pada 7 Jun lepas, namun fasal berkenaan tidak mempunyai kuasa menurut perenggan 15(1)(a) Ordinan Darurat (Kuasa-Kuasa Perlu) 2021 yang menggantung pembubaran DUN itu.

Warta Kerajaan Persekutuan itu menyebut ordinan berkenaan akan terhenti berkuat kuasa pada 2 Ogos menurut Proklamasi Darurat yang dikeluarkan pada 11 Jan, di mana PRN Sarawak dikehendaki diadakan dalam 60 hari dari 2 Ogos mengikut Fasal (4) Perkara 21 Perlembagaan Negeri Sarawak.

“Dan bahawasanya Fasal (1) Perkara 150 Perlembagaan Persekutuan memperuntukkan bahawa dalam keadaan yang tersebut, beta boleh mengeluarkan suatu Proklamasi Darurat untuk menggantung pilihan raya umum ke Dewan Undangan Negeri untuk menghalang daripada terus merebaknya wabak COVID-19 jika pilihan raya umum diadakan,” titah Seri Paduka dalam warta berkenaan.

Warta Kerajaan Persekutuan yang dikeluarkan di Istana Abdulaziz di Indera Mahkota, Kuantan, Pahang itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.


Soto Mak Semah kekal RM2 walaupun harga ayam melambung

AYER LIMAU 9 Dis – Sejak semalam ayam dijual pada harga maksimum RM9.30 tetapi soto Mak Semah masih tetap RM2 semangkuk.

Mak Semah atau nama sebenarnya Semah Baba, 63, tidak mahu menjadikan kenaikan harga ayam sebagai faktor untuk meningkatkan harga jualan soto yang sudah sebati sebagai air tangannya sejak lebih 10 tahun lalu.

Katanya, meskipun harga ayam standard dijual pada harga maksimum RM9.30 sejak semalam dan pada paras antara RM8.70 hingga RM10 sekilogram sebelum itu, dia tetap tidak mengubah harga soto.

“Memang saya dan peniaga makanan lain terbeban dengan kenaikan harga ayam sejak lima bulan lalu dan paling tinggi ia mencecah RM10 dua minggu lalu.

“Bagaimanapun, saya masih mampu menyerap kesan kenaikan harga ayam dengan menjual lebih 100 mangkuk soto sehari tanpa mengurangkan walau sedikit pun ayam carik yang menjadi antara ramuan utama soto,” katanya ketika ditemui di warungnya di Kampung Bukit Apit, di sini hari ini.

“Harga terus meningkat kepada RM10 sekilogram dua minggu lalu dan ketika itu saya sudah mula terfikir untuk menaikkan harga soto tetapi tidak jadi kerana masih mampu menyerap kenaikan itu,” katanya.

Beliau berkata, soto yang dihasilkannya melalui resipi yang diciptanya sendiri mampu menarik kehadiran pelanggan yang bukan setakat di kampung itu, malah dari pekan Masjid Tanah dan Alor Gajah.

“Alhamdulillah, kebanyakan pelanggan tetap memesan soto berisi mi atau bihun atau ketupat semata-mata dan walaupun ada tiga jenis soto, harganya tetap sama RM2 semangkuk,” katanya.


Speaker tegas dengan keputusan, isu darurat dijawab Isnin

KUALA LUMPUR 27 Julai – Sebarang persoalan dan penjelasan berhubung pembatalan Ordinan Darurat yang dibangkitkan Ahli-Ahli Parlimen akan dijawab Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan pada Isnin.

Semasa mengendalikan sesi Mesyuarat Khas Dewan Rakyat hari ini, Yang Dipertua Dewan Rakyat Datuk Azhar Azizan Harun tetap dengan keputusannya semalam, meskipun berkali-kali diasak oleh Ahli-Ahli Parlimen terutama daripada blok pembangkang yang menuntut penjelasan segera.

“Saya sudah beritahu semalam, dan saya juga kemudian beritahu Menteri Undang-Undang yang beliau perlu menjawab semua soalan dibangkitkan Yang Berhormat semua mengenai apa dikatakan oleh beliau semalam.

“Beliau (Takiyuddin) perlu beri penerangan itu dan prosedur sama ada perkenan Agong atau belum, atau sebagainya… marilah kita tunggu Isnin,” katanya.

Isu berhubung pembatalan Ordinan Darurat kembali hangat dibangkitkan di Dewan Rakyat hari ini apabila Ahli Parlimen di blok pembangkang tidak henti-henti meminta Takiyuddin memberikan penjelasan segera tanpa menunggu Isnin memandangkan ia melibatkan kepentingan awam.

Azhar turut meminta kesemua Ahli Parlimen supaya mengikut Aturan Urusan Mesyuarat yang ditetapkan, merangkumi tempoh lima hari pada sesi penerangan menteri berkaitan sejak, semalam.

“Marilah kita ikut Aturan Urusan Mesyuarat kerana ia akan dikeluarkan sebelumnya dan perkara mengenai darurat, Isnin ini… sebab itu saya nak lancarkan prosiding ini supaya kita cukup masa untuk bahaskan satu-satu perkara,” katanya.

Terdahulu, beberapa Ahli Parlimen pembangkang bangkit meminta penjelasan termasuk Datuk Seri Anwar Ibrahim (PH-Port Dickson) yang mempersoalkan sama ada pembatalan Ordinan Darurat telah dipersembahkan kepada Yang di-Pertuan Agong.

“Sekarang ni, bila menteri umumkan (mengenai pembatalan Ordinan Darurat), kita tanya sama ada telah dipersembahkan kepada Agong dan mendapat perkenan Baginda? Itu pun Speaker tak boleh setuju untuk dijawab…tak apalah, saya setuju dengan Speaker kita bincang Isnin.

“…tapi kita nak tahu secara substantif, ni tak boleh tangguh kerana ia melibatkan proses perbincangan lima hari ini salah kerana dia sudah batal 21 hari bulan,” kata ketua pembangkang itu.

Tan Sri Noh Omar (BN-Tanjong Karang) yang bangkit mencelah pula mempersoalkan apakah peranan sebenar beliau sebagai Ahli Jawatankuasa Khas Bebas Darurat 2021 sekiranya keputusan berkaitan penamatan atau pelanjutan darurat tidak dibincangkan bersama.

Pada 9 Februari, Pejabat Perdana Menteri mengumumkan senarai 19 individu yang dilantik menganggotai Jawatankuasa Khas Bebas Darurat 2021 dipengerusikan bekas Ketua Hakim Negara Tun Ariffin Zakaria.

Jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan menasihati Yang di-Pertuan Agong tentang kewujudan berterusan darurat besar di Malaysia dan penamatannya.


COVID-19: 27,808 kes baharu semalam – KP Kesihatan

Ketua Pengarah Kesihatan Tan Sri Dr Noor Hisham Abdullah berkata daripada jumlah itu, sebanyak 27,705 orang atau 99.63 peratus berada dalam kategori satu dan dua manakala 103 kes atau 0.37 peratus kategori tiga, empat dan lima.

“Daripada jumlah kes baharu itu, sebanyak 27,689 adalah kes tempatan manakala 119 lagi kes import,” katanya dalam kenyataan perkembangan COVID-19, hari ini.

Sebanyak 12,488 kes sembuh direkodkan menjadikan kumulatif kini 2,900,682, selain kes yang dirawat di Unit Rawatan Rapi (ICU) adalah 235 orang dengan 132 memerlukan bantuan pernafasan.

Beliau berkata kadar kebolehjangkitan (Rt) dalam negara adalah 1.27 dengan Labuan mencatat nilai tertinggi iaitu 1.99 diikuti Sarawak 1.50 dan Sabah 1.47.

Sementara itu, Dr Noor Hisham berkata penggunaan katil ICU bagi kes COVID-19 di Johor mencatatkan 70 peratus manakala Perlis (64 peratus) dan Kuala Lumpur (59 peratus).

Beliau berkata bagi katil di Pusat Kuarantin dan Rawatan COVID-19 (PKRC), sembilan negeri menunjukkan peratusan lebih 50 peratus dengan Perak mencatatkan 86 peratus, diikuti Selangor (80), Negeri Sembilan (69), Terengganu (62), Kelantan (60), Sabah (59), Pulau Pinang dan Perlis masing-masing (54) dan Melaka (50).

Bagi katil bukan ICU pula, lapan negeri mencatatkan pengisian lebih 50 peratus iaitu Kelantan (108 peratus), Johor (105), Perak (104), Selangor (95), Perlis (93), Sabah (85), Kuala Lumpur (76) dan Putrajaya (66).

“Secara keseluruhannya, kapasiti fasiliti kesihatan di hospital awam masih boleh menampung kes COVID-19 dan bukan COVID-19, namun setiap negeri telah bersiap siaga dengan pelan tindak balas segera sekiranya didapati kapasiti fasiliti semakin penuh,” katanya.

Dr Noor Hisham berkata Kementerian Kesihatan Malaysia (KKM) juga telah mengenal pasti sebanyak 168 kes baharu Varian Membimbangkan (VOC) yang dilaporkan sejak 13 Feb lepas sehingga hari ini.

Ia terdiri daripada 33 kes varian Delta dan 135 kes varian Omicron dan menjadikan jumlah kumulatif kes yang dijangkiti oleh virus ARS-CoV-2, yang dikategorikan sebagai VOC dan Varian Perlu Perhatian (VOI) adalah sebanyak 7,754 kes.

“Secara keseluruhan, sehingga kini, VOC mencatatkan bagi varian Delta (6,537 kes), varian Omicron (950 kes), varian Beta (233 kes) dan varian Alpha (14 kes).


Kesesakan di Plaza Tol Jalan Duta bukan kerana balik kampung- Polis

KUALA LUMPUR 2 Jun – Polis menafikan kesesakan jalan raya di Plaza Tol Jalan Duta pada 31 Mei lalu, berpunca daripada orang ramai yang dalam perjalanan pulang ke kampung seperti tular di media sosial, semalam.

Ketua Jabatan Siasatan dan Penguatkuasaan Trafik Kuala Lumpur Asisten Komisioner Zulkefly Yahya berkata, semakan kandungan video berkenaan mendapati, kesesakan sepanjang tiga kilometer sebelum plaza tol itu berlaku antara 12.30 tengah hari hingga 2.30 petang, pada tarikh berkenaan.

“Punca utama kesesakan adalah kerana pemeriksaan rapi oleh pihak polis, bagi memastikan orang awam mengikuti prosedur operasi standard (SOP) yang telah ditetapkan, dan hasil pemeriksaan secara menyeluruh mendapati kenderaan-kenderaan itu mempunyai surat kebenaran merentas negeri,” katanya dalam kenyataan hari ini.

Sementara itu, Timbalan Pengarah Jabatan Siasatan dan Penguatkuasaan Trafik (JSPT) Bukit Aman Datuk Mohd Nadzri Hussain berkata, aliran trafik di plaza tol berkenaan pada semalam mencatatkan penurunan sebanyak 66 peratus.

“Pemantaun berterusan oleh JSPT mendapati tiada sebarang kesesakan dikesan di semua sektor lebuh raya dan sekatan jalan raya selepas fasa PKP 3.0 dilaksanakan,” katanya dalam kenyataan hari ini.

Beliau menggesa orang ramai untuk menghentikan sebarang penyebaran mesej tidak benar dan sentiasa memastikan kesahihan sesuatu fakta sebelum dimuat naik atau dikongsi dalam laman sosial dan sebagainya.


Hampir 1,000 ditahan terlibat Macau Scam sehingga Oktober

KUALA LUMPUR, 30 Nov – Sebanyak 993 individu ditahan dalam tempoh 10 bulan tahun ini selepas terlibat dalam kegiatan ‘Macau Scam’.

Timbalan Menteri Dalam Negeri II Jonathan Yasin berkata tangkapan pada 1 Jan hingga 31 Okt itu melibatkan 912 warga tempatan dan 81 rakyat asing.

“Pertuduhan yang telah dibuat berkaitan kes Macau Scam ini ialah 605 orang,” katanya menjawab soalan tambahan Datuk Mohamad Alamin (BN-Kimanis) mengenai jumlah kes penipuan Macau Scam serta peringkat umur penjenayah yang terlibat pada sesi soal jawab di Dewan Rakyat hari ini.

Beliau berkata pada masa ini, belum ada kajian mengenai umur mereka yang terlibat dalam kegiatan itu dan pihak Kementerian Dalam Negeri akan membuat penelitian berhubung perkara berkenaan.

Dalam pada itu, Jonathan berkata Polis Diraja Malaysia (PDRM) sentiasa bekerjasama dengan pelbagai pihak termasuk Suruhanjaya Komunikasi dan Multimedia Malaysia (MCMC), Bank Negara Malaysia, syarikat telekomunikasi dan institusi perbankan untuk membanteras jenayah penipuan dalam talian.

Selain itu, katanya sebuah Jawatankuasa Teknikal Jenayah Siber yang terdiri daripada PDRM dan SKMM telah ditubuhkan pada Mac 2019 bagi tujuan sama.

Beliau berkata di peringkat dalaman PDRM pula, satu Pasukan Petugas Khas ditubuhkan bagi mengenal pasti dan memantau trend terkini kes jenayah dalam talian serta bekerjasama dengan agensi seperti SKMM yang membantu dari segi kepakaran dan teknologi.- BERNAMA


Melaka rancang jalinan antara negeri tingkat acara kebudayaan

ALOR GAJAH 13 Mac – Kerajaan negeri Melaka akan melaksanakan jalinan dua hala yang lebih dinamik antara negeri-negeri sebagai antara langkah untuk merancakkan semula program kebudayaan di Melaka.

Exco Pelancongan, Warisan dan Kebudayaan Datuk Muhammad Jailani Khamis berkata ini termasuklah membawa skuad persembahan kebudayaan negeri ‘menjelajah’ ke negeri-negeri lain dan sebaliknya.

“Kami perlukan hubungan dua hala ini sebagai kaedah memastikan budaya seperti tarian tidak hilang kerana banyak program dan acara yang dirancangkan terutama tahun lepas terhenti disebabkan pandemik COVID-19 berikutan pelaksanaan Perintah Kawalan Pergerakan (PKP).

“Perancangan terdekat adalah kami akan ke Terengganu pada minggu depan dan berjumpa dgn exco pelancongan Terengganu untuk berbincang perkara ini memandangkan terdapat trend yang positif yang ramai pengunjung dari negeri tersebut yang datang ke Melaka.

“Kami juga merancang untuk buat pertukaran persembahan kebudayaan iaitu tarian pantai timur dan pantai barat,” katanya ketika ditemui pemberita di Majlis Kesyukuran Projek Baiti Jannati TNB 2020 peringkat Negeri Melaka di Rembia di sini hari ini.

Katanya, dua studio latihan turut disediakan agar latihan berterusan sepanjang tahun dapat dijalankan, sekali gus memastikan kemahiran artis kebudayaan negeri yang membuat persembahan di pelbagai peringkat termasuk antarabangsa, tidak hilang.

“Jadi kami bagi latihan kepada skuad tarian/kebudayaan kita khususnya di bawah Kumpulan Briged Seni Melaka dan Institut Warisan Melaka secara berterusan memandangkan khidmat mereka ini sentiasa digunakan di peringkat antarabangsa malah oleh Kementerian Pelancongan sendiri,” katanya.


20,596 kes baharu COVID-19, tertinggi setakat ini

Ketua Pengarah Kesihatan Tan Sri Dr Noor Hisham Abdullah berkata, jumlah itu menjadikan kumulatif kes COVID-19 di negara ini kini meningkat kepada 1,203,706 kes.

Katanya, jumlah kes baharu itu antara tertinggi pernah direkodkan negara sejak pandemik itu melanda Malaysia Mac tahun lalu, mengatasi 19,819 kes yang dicatatkan semalam.

Menerusi perkongsian infografik di Twitternya beliau berkata, Selangor kekal sebagai negeri yang mencatatkan kes tertinggi dengan 8,549 kes dan Kuala Lumpur turut merekodkan kes empat angka dengan 2,163 kes, manakala Kedah 1,446 kes.

Johor mencatatkan 1,300 kes, diikuti Sabah (1,062), Pulau Pinang (1,022), Negeri Sembilan (989), Perak (916), Sarawak (759), Kelantan (722), Melaka (622), Terengganu (501), Pahang (426), Putrajaya (50), Labuan (15) dan Perlis (4).


Wisma Jakel terbakar kali kedua

SHAH ALAM, 3 Januari – Wisma Jakel di Seksyen 7, di sini hari ini mengalami kebakaran kali kedua apabila bilik simpanan kain langsirnya terbakar tengah malam tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata pihaknya menerima panggilan tersebut pada jam 12.40 tengah malam dan berjaya mengawal kebakaran daripada merebak pada 1.45 pagi.

Gedung tekstil terkemuka itu dilaporkan terbakar awal pagi 1 Jan lepas dan pihak bomba menerima panggilan kecemasan mengenai insiden tersebut pada 7.08 pagi dan telah berjaya dipadamkan.

Susulan, itu bomba Selangor semalam telah menggerakkan Unit Anjing Pengesan (K9) bagi menjalankan kerja-kerja forensik untuk mengenal pasti punca insiden kebakaran di Wisma Jakel.


Pesilat negara bermula langkah kanan

AYER KEROH 27 Julai – Kem negara memulakan hari pertama Kejuaraan Pencak Silat Dunia Ke-19 dengan langkah meyakinkan selepas gelanggang dibuka di MITC, Ayer Keroh di sini, hari ini.

Menjadi peserta pertama menjejakkan kaki ke dalam gelanggang, pesilat dari Keningau, Sabah, Luqman Laji menceriakan kem negara selepas menewaskan pesilat Brunei Muhd. Ali Saifullah Abdullah Md. Suhaimi.

Pemenang pingat gangsa Sukan SEA Hanoi pada Mei lalu mempamerkan ketenangan ketika melancarkan jurus-jurusnya sekali gus mengutip 9.940 mata untuk mara ke peringkat seterusnya.

Namun, peserta terbaik peringkat saringan hari ini menjadi milik jaguh Singapura Muhammad Iqbal Abdul Rahman yang mengumpul 9.950 mata, menewaskan Belouad Ayoub dari Algeria yang mengumpul 9.865 mata.

Sementara dalam kategori kreatif solo, wakil negara, Shukrillah Badrillah menafikan saingan Tran Duc Danh dari Vietnam selepas mengutip 9.895 mata untuk mengesahkan tempat di separuh akhir.

Pesilat dari Vietnam, Vuong Thi Binh pula mengutip 9.930 mata untuk menyingkirkan cabaran Thitirat Sae-Oung dari Thailand yang meraih 9.915 mata dalam kategori Puteri.

Sesi bagi silat seni terus dikuasai Indonesia apabila Kadek Nyeneng dan Putu Anom dari mara dalam acara ganda Putra setelah mengutip 9.940 mata untuk mengalahkan Abhishek Kumar Ghautam dan Suraj Sharma dari India yang mengumpul 9.265 mata.

Hampir 40 negara bersaing dalam kejuaraan yang akan berakhir Ahad ini termasuk beberapa negara peserta baharu seperti Amerika Syarikat, Algeria dan Jerman.


SAMB dan Konsortium Nusa Baiduri bangunkan ladang solar terapung

DUBAI, 15 Mac – Syarikat Air Melaka Berhad (SAMB) dan Konsortium Nusa Baiduri menjalinkan kerjasama bagi melaksanakan kajian kebolehlaksanaan pembangunan ladang solar terapung di negeri Melaka.

Kerjasama itu juga adalah salah satu usaha menyokong hasrat Kerajaan Negeri Melaka ke arah Bandar Teknologi Hijau dan Sifar Karbon 2030.

Pembangunan ladang solar terapung dengan kapasiti 150 megawatt di Empangan Durian Tunggal, itu dijangka membabitkan kos RM600 juta secara berfasa selama 21 tahun.

Ketua Pegawai Eksekutif SAMB Abd Rashid Ab Rahman berkata, kajian seperti Laporan Penilaian Kesan Alam Sekitar (EIA), Laporan Kesan Kualiti Air Empangan, Laporan Keselamatan dan data lain berkaitan perlu diambil kira sebelum projek dilaksanakan.

Abd Rashid berkata, kajian itu penting dalam memastikan pembangunan dirancang tidak menjejaskan kualiti air yang akan disalurkan kepada penduduk negeri Melaka.

“Jika kajian ini positif kita akan laksanakan pembangunan ladang solar terapung. Pembangunan ini akan mengurangkan kos operasi tenaga elektrik dibekalkan Tenaga Nasional Berhad (TNB) kerana kita menggunakan tenaga solar.

“Ada 11 loji rawatan air beroperasi di negeri ini, perbelanjaan untuk tenaga elektrik meningkat setiap tahun. Lebihan tenaga solar ini kita dapat salurkan juga kepada pemain-pemain industri yang lain di negeri Melaka.

“Kita boleh jual tenaga ini kepada pemain industri lain di negeri Melaka pada harga yang lebih kompetitif,” katanya pada sidang media selepas Majlis Menandatangani Memorandum Persefahaman (MoU) antara SAMB dan Konsortium Nusa Baiduri di Pavilion Malaysia bersempena Melaka Week di Expo 2020 Dubai, semalam.

Majlis menandatangani MoU antara kedua-dua pihak disaksikan Ketua Menteri Datuk Seri Utama Sulaiman Md Ali, Setiausaha Kerajaan Negeri Datuk Zaidi Johari dan EXCO kanan Pelaburan, Perindustrian dan Pembangunan Usahawan Datuk Seri Ab Rauf Yusoh di Pavilion Malaysia,  semalam, bersempena Melaka Week di Expo 2020 Dubai.

Beliau berkata, teknologi sama sudah digunakan di China dan beberapa negara ASEAN lain seperti Singapura dan Vietnam yang memanfaat kawasan takungan air untuk menjana tenaga solar.

Mengulas lanjut Abd Rashid yakin teknologi itu tidak menjejaskan kualiti air, namun mengakui kajian lanjut perlu dilakukan sebelum dibawa ke Majlis Mesyuarat Kerajaan Negeri.

“Sebagai permulaan kita akan dilaksanakan di Empangan Durian Tunggal yang menjadi takungan air utama bagi negeri Melaka, kalau berjaya, kita akan buat di empangan Jus.

“Memang dasar Kementerian Tenaga dan Sumber Asli (KeTSA) juga menggalakkan perkara ini, jadi kita ambil peluang untuk optimumkan aset air sedia ada.


Puteri Sarah fail cerai terhadap Syamsul Yusof

KUALA LUMPUR, 16 Januari – Selepas hampir sembilan tahun mendirikan rumah tangga, pelakon Puteri Sarah, hari ini memfailkan permohonan cerai dengan suaminya yang juga pengarah, Syamsul Yusof di Mahkamah Rendah Syariah di sini.

Puteri Sarah, 38, atau nama sebenarnya Puteri Sarah Liyana Megat Kamaruddin selaku plaintif memfailkan permohonan itu menerusi Tetuan Akberdin & Co di kaunter pendaftaran Mahkamah Syariah di sini dengan menamakan Syamsul atau nama sebenarnya, Mohd Shamsul Md Yusof, 39, selaku defendan.

Peguam syarie Datuk Akberdin Abdul Kader, yang mewakili Puteri Sarah memberitahu pemberita sebutan kes ditetapkan pada 7 Mac ini di hadapan Hakim Syarie Akmalludin Ilyas dan pihaknya akan menyerahkan saman itu kepada defendan dan beliau perlu hadir ke mahkamah pada tarikh tersebut bagi menjawab saman.

Dalam permohonan itu, Puteri Sarah berkata beliau berhasrat untuk bercerai dengan suami secara baik dengan kebenaran mahkamah di bawah Seksyen 47 Akta Undang-Undang Keluarga Islam (Wilayah-Wilayah Persekutuan) 1984 atas alasan mereka tidak ada persefahaman dan berlaku shiqaq berpanjangan serta tidak lagi dapat hidup bersama sebagai suami isteri mengikut hukum syarak.

Berdasarkan permohonan itu, Puteri Sarah berkata  beliau bersama anak-anak tidak lagi tinggal bersama Syamsul sama ada di rumah mentua atau di rumah kelamin mereka di Taman Melawati.

“Hal ini berikutan akibat tekanan atau gangguan berpunca daripada pihak ketiga atau hubungan sulit defendan (Syamsul), sehingga beliau telah lama tidak pulang ke rumah kelamin tersebut.

“Saya percaya oleh kerana tiada persefahaman antara kedua-dua pihak, maka jika diteruskan mungkin akan mendatangkan kemudaratan kepada kami, khususnya diri saya, emosi saya dan anak-anak. Oleh itu, saya mohon mahkamah meluluskan permohonan perceraian ini,” katanya.

Puteri Sarah, yang berkahwin pada 8 Mac 2014 dan dikurniakan dua anak, Shaikul Islam, 6, dan Sumayyah, 4, ketika ditemui pemberita berkata beliau lega kerana urusan permohonan cerai berjalan lancar.

“Tahun ini cukup sembilan tahun perkahwinan kami dan tarikh yang mahkamah berikan iaitu 7 Mac adalah signifikan kerana 8 Mac adalah ulang tahun (perkahwinan) kami…ia adalah kebetulan. Alhamdulillah, cukup sembilan tahun saya menjadi isteri kepada Syamsul dan nampaknya kini tiada rezeki…,” katanya.

Selebriti itu yang menolak dakwaan bahawa beliau isteri derhaka kerana meminta cerai dan antipoligami berkata poligami itu indah jika seorang suami itu berlaku adil.

“Tapi disebabkan saya ditipu dan beliau tidak minta izin (untuk berkahwin lain), jadi saya rasa ini adalah jalan terbaik untuk saya. Saya telah menjalankan tanggungjawab sebagai isteri dengan baik sebelum ini dan telah berbincang dengan keluarga serta berjumpa ustaz dan ustazah untuk menyelesaikan masalah,” kata Puteri Sarah yang turut memaklumkan beliau berbincang dengan keluarga sebelum memfailkan perceraian.

Sementara itu, Akberdin berkata pihaknya akan memulakan prosiding menghina mahkamah terhadap Ira Kazar atau nama sebenarnya Faghira Fatini, kakaknya, serta bapa mereka yang juga pelakon veteran, Kazaruddin Saisi atas dakwaan melanggar perintah Mahkamah Sesyen Sivil di sini dalam kes saman difailkan Puteri Sarah sebelum ini.

“Kami akan mohon supaya mahkamah mengeluarkan perintah untuk menjatuhkan hukuman penjara dan denda kepada mereka mengikut budi bicara Mahkamah Sivil kerana melanggar perintah mahkamah. Sebelum ini, memang ada pelanggaran namun selepas pihak kami hantar surat, mereka sudah ‘slow down’. Tapi kali ini memang pelanggaran paling dahsyat, kerana Ira tidak boleh sama sekali ganggu Syamsul sehingga kes saman selesai.

“Tetapi, Ira terus melanggar perintah mahkamah dengan pergi ke luar negara untuk bernikah dengan Syamsul tanpa mendapat izin mahkamah di sini,” katanya.

Pada Jun tahun lepas, Puteri Sarah selaku plaintif memfailkan saman sivil terhadap Ira atas dakwaan menerima gangguan dan ugutan daripada wanita itu menerusi media sosial dan berjaya memperoleh perintah injunksi daripada mahkamah antara lain bagi menghalang wanita itu menghampiri dan mengganggu plaintif, suami dan keluarga.


Tragedi chalet Bentong: Mayat kanak-kanak lelaki ditemui, seorang lagi masih dicari – Bomba

BENTONG, 22 Dis – Mayat kanak-kanak lelaki, dipercayai antara tiga individu dikhuatiri hilang dibawa arus sungai di kawasan chalet pusat peranginan di Bentong, Pahang, pada Sabtu lepas, ditemui pagi ini.

Ketua Balai Bomba dan Penyelamat Bentong Mohd Zamri Abdul Ghani berkata mayat kanak-kanak berusia enam tahun itu ditemui pada kira-kira 10.30 pagi.

Beliau berkata mayat berkenaan ditemui terapung dan tersangkut dalam longgokan kayu di tepi kawasan hutan berhampiran Lebuh Raya Karak menghala ke Kuala Lumpur kira-kira satu kilometer dari lokasi kejadian.

Mohd Zamri berkata operasi mencari dan menyelamat telah dimulakan pada 9.40 pagi tadi dengan kekuatan seramai 26 anggota bomba dan Angkatan Pertahanan Awam (APM).

“Setakat ini, kami akan memanggil ibu bapanya untuk proses pengecaman dan bomba akan meneruskan operasi bagi mencari pemilik chalet berkenaan yang dilaporkan hilang,” katanya.

Selain itu, beliau berkata pihaknya menggunakan khidmat dua ekor anjing pengesan K-9 untuk mengesan mangsa terakhir iaitu Bobby Lim Yoke Hoong.

Pada Sabtu lepas, lebih 30 orang termasuk sembilan kanak-kanak berdepan detik cemas apabila terkandas dengan kejadian banjir lumpur ketika mengunjungi sebuah pusat peranginan di Bentong, Pahang.

Kanak-kanak dikenali sebagai Emamnuel Chang serta pasangan suami isteri Bobby Lim Yoke Hoong dan Yap Koon Lau dilapor hilang dalam tragedi itu.- BERNAMA


30,000 pelancong dijangka kunjungi Melaka setiap hari – Jailani

AYER KEROH 15 Okt. – Kira-kira 30,000 pelancong dijangka mengunjungi negeri ini setiap hari susulan kerajaan membenarkan akiviti merentas negeri bermula 11 Oktober lalu khusus bagi Keluarga Malaysia lengkap divaksin.

Exco Pelancongan Datuk Muhammad Jailani Khamis berkata, sejak awal pagi tadi jumlah kenderaan direkodkan keluar masuk ke Melaka semakin banyak di pintu masuk utama negeri iaitu di Plaza Tol Ayer Keroh, Plaza Tol Simpang Ampat Alor Gajah dan di Plaza Tol Jasin.

“Kita sasarkan kali ini sekitar 20,000 hingga 30,000 pengunjung sehari. Kalau kita lihat kenderaan yang masuk hari ini dah mula sesak.

“Kita harap sasaran itu dicapai, biasanya pelancong ke Melaka boleh capai 60,000 hingga 80,000 sehari pada ‘peak season’ manakala hari biasa 40,000 hingga 50,000 sehari. Ini yang kita rekodkan pada 2019.

“Tapi tahun ini kalau dapat 30,000 pengunjung pun kita dah syukur. Paling tidak pun hotel-hotel dah boleh beroperasi dan peniaga kecil dapat menjana pendapatan mereka,” katanya.

Beliau berkata demikian pada sidang media selepas Majlis Sambutan Ketibaan Pelancong Ke Negeri Melaka Sempena Kebenaran Merentas Negeri di Plaza Tol Ayer Keroh, hari ini.


Harimau Malaya tidak boleh lena dibuai pujian – Hamidin

Sebaliknya Presiden Persatuan Bolasepak Malaysia (FAM) Datuk Hamidin Mohd Amin berkata menjelang pusingan akhir kelayakan Piala Asia 2023 bermula Rabu ini, masih banyak perkara perlu diperbaiki terutama melibatkan prestasi pemain sedia ada.

“Diakui dua kemenangan ke atas Brunei dan Hong Kong adalah permulaan baik kepada persiapan kita, namun ia tidak bermakna jika kita tidak lakukan yang lebih baik di pertembungan sebenar.

“Saya ingatkan pemain untuk tidak lena dibuai dengan sanjungan dan pujian, sebaliknya jadikan ia inspirasi untuk terus melawan. Dalam kita dipuji, tidak kurang juga ada yang mengkritik maka terus jadikan pertembungan ini untuk medan membuktikan kemampuan masing-masing,” katanya menerusi kenyataan dikeluarkan FAM.

Menurut Hamidin, hasil pemantauan dalam dua aksi persahabatan berkenaan, masih ada kelompongan perlu diperbaiki skuad Harimau Malaya selain tidak boleh sesekali memandang rendah pihak lawan.

Skuad kebangsaan di bawah bimbingan jurulatih dari Korea Selatan, Kim Pan Gon akan membuka tirai pusingan akhir kelayakan Piala Asia 2023 (Kumpulan E) bermula Rabu ini menentang Turkmenistan disusuli Bahrain (11 Jun) dan Bangladesh pada 14 Jun di Stadium Nasional Bukit Jalil.

Sekiranya berjaya muncul juara kumpulan atau menjadi antara lima pasukan di tempat kedua terbaik pada saingan kelayakan, skuad kebangsaan akan menamatkan penantian lebih 40 tahun layak secara merit ke Piala Asia sejak edisi 1980 di Kuwait.


Rombakan kabinet hak mutlak, budi bicara perdana menteri – Ahmad Zahid

PUTRAJAYA, 27 Mei – Sebarang rombakan Kabinet di bawah Kerajaan Perpaduan adalah hak mutlak dan berdasarkan budi bicara perdana menteri, kata Timbalan Perdana Menteri Datuk Seri Dr Ahmad Zahid Hamidi.

“Lazimnya tiada seorang perdana menteri berbincang dalam (mesyuarat) Kabinet untuk melakukan rombakan,” katanya ketika ditemui selepas merasmikan Majlis Kemuncak Minggu Latihan Kebangsaan (NTW) 2023 di sini hari ini.

Beliau berkata demikian ketika diminta mengulas desas-desus yang tersebar mengenai kemungkinan Perdana Menteri Datuk Seri Anwar Ibrahim akan merombak barisan Jemaah Menteri selepas Pilihan Raya Negeri (PRN).

Sementara itu semasa dirujuk mengenai prestasi jemaah menteri ketika ini, Ahmad Zahid berkata pada pandangannya semua menteri telah melaksanakan tugas dengan baik.


Ribut badai empat rumah

KUALA LINGGI 2 September – “Bunyi macam meletup, macam kena hempap bila ribut sampai ke sini, habis sebuah atap di tengah rumah berkecai,” kata mangsa ribut di Taman Kuala Permai, di sini, Nor Hazrizan Hislam, 36.

Dia dan Nor Hazrizan mengambil inisiatif dengan membaiki sendiri bahagian bumbung rosak berikutan risau kejadian sama berulang selain kekerapan hujan ketika ini.


DUN Duyong: Bubur lambuk perkasa konsep kongsi rezeki

DUYONG 6 April – Bagi mengimarahkan bulan Ramadan pelbagai aktiviti dilakukan penduduk setempat antaranya pengagihan bubur lambuk dalam kalangan komuniti setempat.

Tidak ketinggalan Persatuan Komuniti Taman Desa Duyong, yang mengadakan aktiviti gotong royong memasak dan mengagihkan bubur lambuk pada Ramadan ketiga, 5 April lalu.

Menurut Ahli Dewan Undangan Negeri (ADUN) Duyong, Mohd Noor Helmy Abdul Halem berkata, program bersama komuniti seperti itu perlu dilakukan kerana ia bukan sahaja dapat berkongsi rezeki malah mengeratkan hubungan silaturahim.


SWM beroperasi seperti biasa sepanjang Tahun Baharu Cina

MELAKA 29 Jan – Perkhidmatan pengurusan sisa pepejal dan pembersihan awam oleh SWM Environment Sdn. Bhd. (SWM Environment) di Melaka akan beroperasi seperti biasa sepanjang cuti umum perayaan Tahun Baharu Cina, 1 dan 2 Feb ini.

Pengurus Besar Korporat SWM Environment, Mohd Norlisam Mohd Nordin berkata, seramai 1,216 anggota dengan kekuatan 250 buah jentera termasuk lori kompaktor, lori terbuka (tipper) dan lori Roll-On Roll-Off (RoRo) akan bertugas pada hari pertama dan kedua sambutan perayaan itu

“Pihak SWM Environment telah menyusun tenaga kerja serta jentera yang mencukupi bagi memastikan kutipan sisa pepejal sepanjang tempoh perayaan ini beroperasi seperti biasa mengikut jadual yang ditetapkan.

“Kami juga akan memberi tumpuan kepada lokasi-lokasi utama yang mempunyai bilangan penduduk kaum Cina yang ramai agar tidak berlaku masalah longgokan sampah tambahan yang banyak dan tidak terkawal.

“Sehubungan itu, orang ramai digalakkan menyemak jadual perkhidmatan kutipan 2+1 SWM Environment di papan tanda kawasan perumahan masing-masing atau di laman web www.swm-environment.com sebagai panduan untuk menguruskan sisa pepejal di kediaman mereka.

“Sekiranya ada sebarang pertanyaan berhubung perkhidmatan kutipan sisa pepejal dan pembersihan awam sepanjang tempoh sambutan Tahun Baharu Cina ini, orang ramai boleh menghubungi Talian Indahkan Malaysia 1-800-88-7472 dan Talian WhatsApp SWM di 012-6180082,” katanya.

Dalam pada itu, Mohd Norlisam berkata, masyarakat juga boleh melakukan perubahan pada sambutan Tahun Baharu Cina kali ini dengan mempraktikkan beberapa langkah mudah ke arah mewujudkan ‘konsep perayaan lestari’.

“Antaranya ialah mengamalkan pengasingan sisa di punca dan 3R (kurangkan janaan sisa, guna semula dan kitar semula) semasa melakukan aktiviti mengemas kediaman.

“Orang ramai juga digalakkan memasak juadah perayaan mengikut keperluan sahaja supaya dapat mengelakkan pembaziran makanan yang akhirnya dibuang di tapak pelupusan.

“Bagi menyokong konsep 3R, orang ramai turut disaran menggunakan peralatan dan bekas guna semula sekiranya mahu menghidangkan atau membungkus juadah perayaan.

Sebagai galakan kepada penduduk di Melaka untuk melakukan aktiviti kitar semula, SWM Environment telah memperkenalkan program KITARecycle yang membolehkan ahli berdaftar memperolehi mata ganjaran.

Mereka yang ingin mendaftar sebagai ahli secara percuma boleh mendapatkan maklumat lanjut di laman web www.kitarecycle.com atau memuat turun aplikasi KITARecycle di Apple Apps Store dan Google Play Store.


Tajuk-Tajuk Utama Akhbar: Selasa 10 Mei 2022

Laba  RM220,000 untuk satu trip perjalanan antara 40 minit hingga sejam dari Bintan, Riau dan Batam menggunakan bot pancung berkuasa tinggi menjadikan aktiviti penyeludupan pendatang asing tanpa izin (Pati) ke negara ini tidak pernah mampu dibanteras sepenuhnya.

Getting a passport is almost like winning the lottery for many now. Public frustation is boiling with lonng queues at the immigration conters.

New Straits Times: Since my concerns did not get Najib’s attention, I had a feeling that the was involved and something wrong was happening without my knowledge.


Keluarga telah berinteraksi dengan Tun M, masih dirawat di IJN – Marina

KUALA LUMPUR, 23 Jan – Datin Paduka Marina Mahathir hari ini memaklumkan bahawa mereka sekeluarga telah berinteraksi dengan bekas Perdana Menteri Tun Dr Mahathir Mohamad yang kini masih dirawat di Institut Jantung Negara (IJN).

Marina yang mewakili pihak ibunya Tun Dr Siti Hasmah Mohd Ali berkata mereka sekeluarga mengucapkan terima kasih kepada semua pihak di dalam dan luar negara, yang menganjurkan majlis bacaan yasin dan doa selamat untuk kesembuhan Dr Mahathir.

Ucapan terima kasih turut dipanjangkan kepada orang ramai daripada pelbagai agama yang telah mengirim doa serta ucapan agar Tun Dr Mahathir cepat sembuh.

“Pihak IJN dan keluarga Tun Dr Mahathir akan mengeluarkan kenyataan dari semasa ke semasa. Sekali lagi kami mengucapkan terima kasih kepada semua,” kata anak sulung Dr Mahathir itu dalam satu kenyataan hari ini.

Semalam Marina dalam kenyataan memaklumkan keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan.

Dr Mahathir sebelum ini dibenarkan keluar dari IJN pada 13 Jan selepas dimasukkan ke pusat perubatan itu pada 7 Jan bagi menjalani prosedur perubatan elektif yang dikendalikan sepasukan doktor daripada institut itu dan Pusat Perubatan Universiti Malaya pada 8 Jan. – BERNAMA


ATM perlu peruntukan tambahan selenggara aset diguna ketika banjir

“Apabila berlaku banjir berskala besar dan luar jangka seperti yang berlaku di Selangor dan Pahang baru-baru ini, aset ATM tidak mencukupi dan kita hanya guna apa yang ada.

Beliau berkata demikian pada sidang media selepas Program Jiwa Murni (PJM) Pemimpin dan ATM Bersama Rakyat di Felda Kemahang, di sini hari ini. – BERNAMA


Petugas media lega terima suntikan vaksin COVID-19 hari ini

KUALA LUMPUR 9 Jun – Akhirnya kami disuntik! Kempen tanda pagar #CucukMyPress membuahkan hasil dengan kumpulan pertama pengamal media menerima dos pertama vaksin COVID-19 bermula hari ini.

Di sebalik risiko jangkitan, malah ada yang sudahpun dijangkiti virus maut itu, petugas media di negara ini cekal menjalankan tugas atas dasar tanggungjawab kepada semua pihak berkepentingan, khususnya masyarakat umum, dan pemvaksinan yang bermula hari ini memberikan keyakinan kepada mereka untuk terus berbakti.

Wartawan penyiaran TV3 Wan Zairul Azri Wan Mohammad Sudin berkata, suntikan vaksin itu amat dinanti-nantikannya memandangkan tugasan harian menuntut beliau turun ke lapangan dan bertemu dengan masyarakat.

“Apa yang saya nak tekankan sebagai pengamal media yang bertugas sejak pandemik COVID-19 (bermula) dari Perintah Kawalan Pergerakan pertama hingga kini, kita tetap turun padang bertugas seperti biasa dan kita memang nanti-nantikan sangat untuk divaksin,” katanya.

Menurut Pengerusi Kelab Media Putrajaya itu, pemvaksinan ke atas petugas media juga dapat membantu pembentukan imuniti kelompok, khususnya dalam industri media sendiri, memandangkan mereka perlu bertemu rakan setugas dan orang ramai hampir setiap hari.

“Kalau seorang sudah divaksin dan seorang lagi tidak divaksin, bagaimana pula? Jadi adalah penting untuk semua petugas media divaksin dengan segera,” katanya, menambah seramai 23 petugas daripada 10 agensi media di Putrajaya menerima dos pertama mereka hari ini.

“Sebanyak empat sesi diadakan bagi penerimaan suntikan vaksin ini iaitu 9 pagi, 10 pagi, 12 tengah hari dan 12.30 tengah hari… saya dapat vaksin Pfizer-BioNTech pada 12 tengah hari tadi,” tambahnya.

Wartawan Sinar Harian Tuan Buqhairah Tuan Muhamad Adnan pula berkata meskipun baru menerima dos pertama vaksin Sinovac, beliau tetap berasa lega.

“Setiap hari kita keluar berjumpa dengan orang ramai dan terdedah kepada risiko jangkitan, tetapi demi tugas saya perlu keluar bekerja dengan mengamalkan penjarakan fizikal, membasuh tangan, menggunakan dua keping pelitup muka dan sentiasa menggunakan cecair pembasmi kuman,” katanya dan menambah proses vaksinasi hari ini agak cepat dan sangat sistematik.

Ketua Pengarang Pertubuhan Berita Nasional Malaysia (Bernama) Abdul Rahman Ahmad yang merupakan antara penerima terawal, berterima kasih kepada kerajaan kerana mendengar rintihan kumpulan itu yang sebenarnya merupakan sebahagian daripada petugas barisan hadapan.

“Ini kerana ada juga dalam kalangan jurugambar dan wartawan yang sudahpun dijangkiti virus itu ketika bertugas. Vaksin perlu diberikan pada kadar segera termasuk petugas media di negeri-negeri yang juga harus diberikan keutamaan,” kata beliau yang menerima vaksin Pfizer-BioNTech pada 9 pagi tadi di Dewan Seri Seroja, Putrajaya.

Sementara itu di Perak, Pengarah Kesihatan negeri Datuk Dr Ding Lay Ming berkata pemberian vaksin kepada petugas media di negeri tersebut akan dilaksanakan dalam masa terdekat, bergantung pada dasar yang ditetapkan Badan Bertindak Imunisasi COVID-19 (CITF).

Semalam, Persatuan Pengamal Media Perak menggesa kerajaan negeri menyegerakan pemberian vaksin kepada petugas media demi menjamin keselamatan mereka memandangkan petugas media di negeri itu serta beberapa negeri lain masih belum menerima pemberitahuan janji temu vaksinasi menerusi aplikasi MySejahtera.

Selain itu, petugas media di Perak juga telah beberapa kali terpaksa menjalani kuarantin kerana menjadi kontak rapat kes positif, termasuk pada 3 Mei lalu apabila seramai 22 petugas media daripada pelbagai agensi terpaksa menjalani kuarantin setelah dikesan menjadi kontak rapat pesakit yang disahkan positif COVID-19.


Piala Malaysia: MUFC tundukkan juara Liga Premier

KELAB Bolasepak Melaka United (MUFC) memulakan kempen Piala Malaysia dengan langkah kanan apabila menewaskan Negeri Sembilan FC 2-0 dalam aksi pertama kumpulan C, malam tadi.

Aksi di Stadium Hang Jebat itu menyaksikan kedua-dua pasukan turun dengan misi utama memburu tiga mata penting bagi menyuntik moral  untuk melangkah jauh dalam saingan kali ini.

Selepas hujan sedikit reda, perlawanan bersambung dan Melaka United tidak menunggu lama untuk membuka tirai jaringan menerusi Adriano Narcizo pada minit ke-28.

Gol itu terhasil selepas pemain import Brazil itu melakukan rembatan dari luar kotak penalti yang gagal diselamatkan penjaga gol pelawat, Damien Lim.

Gol itu dijaringkan S Kumaahran yang menerima hantaran cantik Manuel Ott sebelum melakukan lambungan dari kiri pintu gol yang gagal diselamatkan penjaga gol pelawat.

Ketinggalan dua gol, Negeri Sembilan yang juga juara Liga Premier 2021 cuba memperkemaskan permainan dan melakukan asakan bagi mencari gol pertama.

Bagaimanapun, kekentalan pertahanan anak buah Zainal Abidin Hassan menggagalkan misi itu dan keputusan 2-0 kekal sehingga pengadil perlawanan, Suhaimi Mat Hassan meniupkan wisel penamat.

Kemenangan berharga itu kini meletakkan skuad Hang Tuah di tangga kedua kumpulan C, hanya dibezakan satu gol dengan pendahulu kumpulan Kedah Darul Aman FC yang berjaya menewaskan Kelantan United FC 3-0.


SMK Hang Kasturi bakal terima pengiktirafan Microsoft

LENDU 8 Julai – Sekolah Menengah Kebangsaan Hang Kasturi (SMKHK), di sini bakal muncul sekolah pertama di negeri ini yang memperoleh pengiktirafan ‘Microsoft Showcase Schools’ (MSS), Ogos ini.

Pengiktirafan itu diyakini bakal diberikan Microsoft Corporation, syarikat pengeluar sistem perisian komputer berpangkalan di Washington, Amerika Syarikat, berikutan kejayaan sekolah berkenaan mengaplikasi sistem perisian itu dalam usaha memajukan pendigitalan pendidikan.

Pengetuanya, Norfa’iza Mustafa menjelaskan, setakat ini seramai empat guru SMKHK terpilih sebagai ‘Microsoft Innovative Educator’ (MIE) selepas mengikuti kursus secara dalam talian yang disediakan syarikat terbabit.

“Mereka dipilih berdasarkan kekerapan menggunakan perisian microsoft dalam pelbagai aspek pembelajaran secara digital, sejajar usaha kami memajukan prasarana pendidikan melalui kemajuan teknologi komunikasi maklumat (ICT).

“Kami yakin sembilan guru lagi akan dipilih sebagai MIE bulan depan hasil kerjasama dengan perunding ‘Content Capital’ yang diterajui Dr Azma Abdul Hamid,” katanya kepada Melaka Hari Ini.

Norfa’iza berkata, bagi memajukan pendigitalan pendidikan, PIBG berusaha sedaya upaya menambah jumlah komputer meja dalam Makmal Komputer yang setakat ada 25 unit.

Selain itu, 10 unit komputer riba yang sebelum ini disumbangkan syarikat pengeluar komputer, Hewlett-Packard (HP) juga akan ditambah bagi merealisasikan hasrat berkenaan.

“Kami juga akan memajukan Bilik Tayang kedua dengan melengkapkan peralatan ‘projector’ dan ‘digital board’ sebagai melengkapkan dua ‘digital board’ sedia ada dalam Makmal Komputer,” katanya.

Sementara itu Guru Penyelaras Bestari (ICT) SMKHK, Atikah Alias berkata, pelajar dibimbing bukan setakat menggunakan permainan ‘Minecraft’ yang menguji ketangkasan berfikir, malah mendalami bidang animasi.

“Mereka juga dibimbing kaedah mereka bentuk bangunan melalui reka bentuk grafik, membina ‘slide’ untuk mempersembahkan hasil kajian dalam subjek tertentu, robotik dan seumpamanya,” katanya.


KKM cadang pergerakan rentas negeri sambut Aidilfitri ditangguh

PUTRAJAYA 15 April. – Kementerian Kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik COVID-19 masih membimbangkan ketika ini.

Menteri Kesihatan Datuk Seri Dr Adham Baba berkata, ini berikutan rungutan serta rayuan pelbagai pihak agar kerajaan menangguhkan kebenaran pergerakan berkenaan.

“Sepertimana kita sedia maklum, kebanyakan negeri ketika ini masih di bawah PKPB (Perintah Kawalan Pergerakan Bersyarat) dan PKPP (Perintah Kawalan Pergerakan Pemulihan) sehingga 28 April ini.

“Memandangkan kes harian masih meningkat dan belum stabil, maka pergerakan ini perlu ditangguhkan. Program vaksinasi (Program Imunisasi COVID-19 Kebangsaan) pun masih dijalankan,” katanya pada sidang media selepas melancarkan buku ‘Malaysia Health Sector Response to COVID-19: Perspectives From The Field’, di pejabatnya hari ini.

Malaysia mencatatkan 1,889 kes COVID-19 semalam berbanding 1,767 kes pada Selasa.
Ditanya mengenai kemungkinan mereka yang lengkap menerima dua dos suntikan vaksin COVID-19 dibenarkan untuk rentas negeri, Dr Adham berkata pihaknya masih menunggu dapatan daripada Pertubuhan Kesihatan Sedunia (WHO) serta Pusat Kawalan dan Pencegahan Penyakit yang berpengkalan di Amerika Syarikat.

Mengenai prosedur operasi standard (SOP) di bazar Ramadan, Dr Adham memaklumkan pihaknya menerima aduan mengenai kegagalan pematuhan SOP di beberapa lokasi bazar Ramadan di seluruh negara.

Katanya, kerajaan memandang serius mengenai perkara tersebut dan tidak menolak kemungkinan bazar Ramadan ditutup sekiranya terdapat kluster baharu dipercayai daripada aktiviti bazar.

“Kalau kluster bazar wujud, kita (KKM) akan lakukan siasatan melalui rekod aplikasi MySejahtera bagi mendapatkan punca yang tepat. Mudah bagi kita untuk kesan punca atau tempat bermula jangkitan. Sekiranya penganjur tidak bertanggungjawab, kita tidak teragak-agak kenakan kompaun,” katanya.

Mengenai kuasa pihak berkuasa tempatan (PBT) mengenakan kompaun kepada individu yang gagal mematuhi SOP, beliau berkata lantikan di bawah Seksyen 25 Akta Pencegahan dan Pengawalan Penyakit Berjangkit (Akta 342) itu bertujuan memastikan tahap pematuhan SOP di bazar Ramadan adalah tinggi.

Berkuat kuasa semalam, Kementerian Kesihatan telah menurunkan kuasa kepada Datuk Bandar, Yang Dipertua PBT dan pegawai penguat kuasa PBT Gred 19 ke atas, untuk mengkompaun kesalahan di bawah Akta 342 termasuk sebarang ketidakpatuhan SOP bazar Ramadan.


Kajian terperinci sebelum laksana hari Melaka bebas kenderaan –

BANDA HILIR 4 Jun – Kajian terpeinci termasuk mengambil kira pandangan pemain industri pelancongan tempatan amat perlu sebelum pelaksanaan hari Melaka bebas kenderaan.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, Kerajaan Negeri perlu mengambil kira pandangan pelbagai pihak sebelum usaha untuk mengurangkan kesesakan jalan raya pada hujung minggu itu dapat dilasanakan.

Jelasnya, pengumuman oleh Ketua Menteri Datuk Seri Ab Rauf Yusoh, sebelum ini hanyalah percubaan untuk kajian dan Kerajaan Negeri peka serta prihatin terhadap pandangan semua pemain industri pelancongan negeri.

“Untuk hari Melaka bebas kenderaan sebenarnya Majlis Mesyuarat Kerajaan Negeri (MMKN) sebenarnya dalam kajian, mungkin apa dimaklumkan Ketua Menteri itu sebenarnya itu dalam kajian atau mungkin akan laksanakan daripada segi percubaan dahulu.

“Pandangan saya sebagai Exco berkaitan pelancongan, kita harus buat kajian terperinci lagi untuk memberi keselesaan kepada pengunjung, pemain-pemain industri pelancongan semua sudut kita akan ambil maklum.

“Kita akan kumpulkan daripada sudut pandangan pelancong, masyarakat, peniaga dan sebagainya, kita akan buat kajian,” katanya pada sidang media selepas melawat lokasi pelancongan, di sini hari ini.

Hadir sama, Ahli Parlimen Kota Melaka, Khoo Poay Tiong, Timbalan Exco Pelancongan, Warisan, Seni dan Budaya, Datuk Zaidi Attan serta Datuk Bandar MBMB, Datuk Shadan Othman dan kenamaan lain.

Pada 11 Mei lalu, Melaka Hari Ini melaporkan Ketua Menteri, Datuk Seri Ab Rauf mahu kawasan pelancongan di sekitar Banda Hilir dijadikan zon bebas kenderaan bermula Jumaat hingga Ahad yang dijangka dilaksanakan bulan ini.

Untuk rekod, media arus perdana turut melaporkan kebimbangan kira-kira 2,000 peniaga restoran, kraftangan dan perkhidmatan di Banda Hilir yang bakal terjejas sekiranya perancangan pelaksanaan Melaka bebas kenderaan itu diteruskan.


Proaktif pacu kembali pelancongan golf – MITA

AYER KEROH 19 Feb – Pemain industri pelancongan perlu lebih proaktif dan kreatif dalam menarik kehadiran pelancong untuk menghidupkan kembali pelancongan golf di negara ini yang terjejas akibat COVID-19.

Presiden Malaysia Inbound Tourism Association (MITA) Uzaidi Udanis berkata, penganjuran Melaka Tourism Golf Challenge 2022 dilihat mampu menjadi platform dalam menaikkan kembali pelancongan golf.

Katanya, hal itu penting kerana Malaysia kini perlu bersaing dengan negara luar yang semakin berkembang dalam industri pelancongannya terutama dari Thailand, Arab Saudi dan Singapura.

“Kejohanan hari ini kita anggap sebagai satu kick starter untuk pelancongan golf (golf tourism). Kita tahu pelancongan golf ini satu segmen yang penting dalam industri sukan dan pelancongan kerana kita ada 250 padang golf di seluruh Malaysia.

“Jadi, agensi pelancongan perlulah proaktif untuk dalam menarik pelancong dan pada masa sama memperkenalkan sub sektor pelancongan golf di negara ini,” katanya.

Beliau berkata demikian dalam sidang media selepas majlis penyampaian hadiah kejohanan Melaka Tourism Golf Challenge 2022 di Ayer Keroh Country Club (AKCC) di sini hari ini.

Hadir sama, Setiausaha Kerajaan negeri (SUK), Datuk Zaidi Johari, Yang Dipertua (YDP) Majlis Perbandaran Hang Tuah Jaya (MPHTJ), Datuk Shadan Othman dan YDP Majlis Perbandaran Alor Gajah (MPAG), Mohd Fadhil Hassan.

Mengulas lanjut, katanya, dua inisiatif kerajaan iaitu program gelembung pelancongan (travel bubble) Langkawi dan skim Laluan Perjalanan Lengkap Vaksin-Laluan Darat (VTL Darat) antara Singapura dengan Malaysia dilihat dapat menghidupkan semula pelancongan golf.

Katanya adalah satu kerugian apabila sejak Nov lalu lebih 4,500 pelancong yang datang Langkawi melalui inisiatif tersebut tidak dapat memanjangkan penginapan mereka dan bermain golf.


MOF perhalusi kaedah terbaik stabilkan harga ayam

KULAI 18 Sept – Kementerian Kewangan (MOF) akan memperhalusi kaedah menstabilkan harga ayam yang kini sedang meningkat naik agar ia dapat memberikan impak terbaik kepada pengguna dan penternak ayam di seluruh negara.

Menteri Kewangan Tengku Datuk Seri Zafrul Tengku Abdul Aziz berkata usaha itu akan dijalankan bersama Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI).

“Kerajaan sedar akan isu harga ayam yang meningkat naik, bagaimanapun segala keputusan dibuat perlu melihat dari segi impak kepada penternak dan semua pihak terlibat serta industri lain di dalam rantaian bekalan makanan, khususnya impak kepada pengguna, itu keutamaan kerajaan.

“Saya juga difahamkan MAFI menjangkakan kenaikan harga ayam ini hanya sementara akibat ketidaktentuan permintaan pasaran, susulan pembukaan semula beberapa sektor ekonomi,” katanya kepada pemberita selepas melawat Pusat Ternakan Kelah di Asuko Genius Sdn Bhd, di sini hari ini.

Sementara itu, beliau berkata pemberian subsidi kepada pengusaha dan penternak ayam akan dibincangkan terlebih dahulu dan buat waktu ini masih belum ada keputusan berhubung perkara tersebut.

Pada 11 Sept, Timbalan Menteri KPDNHEP Datuk Rosol Wahid dilaporkan akan mengemukakan cadangan kepada MOF, untuk memberi subsidi kepada pengusaha ladang ayam di negara ini sebagai langkah mengawal kenaikan harga ayam.

Rosol dipetik sebagai berkata kenaikan harga ayam ketika ini dilaporkan berpunca daripada peningkatan harga komponen makanan ayam iaitu soya dan jagung yang diimport sepenuhnya, dan memberi kesan kepada penternak ayam tempatan.

Dalam perkembangan lain, Tengku Zafrul berkata Belanjawan 2022 dijangka lebih memberi perhatian kepada perkembangan industri pertanian dan penternakan, kerana berdasarkan potensi sedia ada dan matlamat untuk memperkasa inisiatif jaminan makanan atau ‘food security’.

“Jaminan makanan dilihat antara elemen yang dipentingkan dalam Pakej Rangsangan dan juga Belanjawan 2021. Kali ini ia akan tetap diberi keutamaan bagi membina asas untuk penambahbaikan agar kita tidak terlalu bergantung kepada sumber makanan import pada jangka panjang,” katanya.

Tengku Zafrul berkata, alternatif untuk menaikkan industri pertanian itu juga dilihat sebagai kesinambungan belanjawan tahun lalu, selain peruntukan yang telah dibelanjakan.

“Secara keseluruhannya, melalui pakej-pakej rangsangan dan bajet 2021 sebanyak RM3.15 billion diperuntukan untuk sektor pertanian dan sebanyak RM1.75 billion telah berjaya disalurkan kepada peladang, penternak dan nelayan, untuk projek-projek berkaitan pertanian.

“Projek-projek telah dilaksanakan termasuk yang berkaitan logistik semasa Perintah Kawalan Pergerakkan (PKP), kemudahan mikro kredit di bawah Agrobank dan projek-projek negeri termasuk di negeri Johor,” katanya.

Terdahulu, sempena lawatan berkenaan Tengku Zafrul menzahirkan keterujaannya melihat potensi sedia ada negeri Johor dalam menaikkan industri pertanian sebagai industri utama janaan ekonomi negara.


Program Jiwa Murni persediaan ‘banduan’ hitung hari bebas

LENDU 17 Mac – Jabatan Penjara Melaka akan melaksanakan Program Jiwa Murni buat bekas penghuni penjara yang menghitung hari untuk dibebaskan dalam masa terdekat.

Pengarah Penjara Melaka, Timbalan Komisioner Penjara (TKP), Roslan Mohamed berkata Program Jiwa Murni lebih kepada aktiviti seperti kebajikan, membantu mangsa bencana dan melakukan kerja baik pulih berdasarkan kepada tenaga mahir mengikut bidang bekas penghuni penjara.

“Program ini adalah susulan aktiviti kami laksanakan sebelum ini yang menunjukkan keberkesanan dan memberikan impak positif. Jadi dikembangkan kepada Program Jiwa Murni.

“Kesan ketara daripada program dianjurkan adalah kadar mereka yang mengulangi semula kesalahan jenayah lebih rendah berbanding banduan menjalani hukuman di penjara,” katanya.

Beliau berkata demikian demikian ketika ditemui Pada Program Gotong-Royong Outreach Kemasyarakatan Jabatan Penjara Melaka bersama Jemaah Masjid Umar Al-Khattab di Kampung Lendu, di sini, semalam.

Roslan berkata pihaknya juga akan mengadakan hari penghargaan dan bertemu majikan memberikan peluang kepada golongan berkenaan untuk bekerja di syarikat atau perusahaan mereka.


KKR anggar keseluruhan kos baik pulih aset pasca banjir RM500 juta

JOHOR BAHRU 26 Feb. – Kementerian Kerja Raya (KKR) menganggarkan keseluruhan kos bagi membaik pulih aset yang rosak berikutan pasca banjir di negeri-negeri terjejas adalah sekitar RM500 juta.

Timbalan Ketua Setiausaha KKR (Sektor Dasar dan Pembangunan) Datuk Badrul Hisham Mohd berkata, pihaknya sudah mengemukakan perkara itu kepada Kementerian Kewangan dan ia masih dalam peringkat menunggu kelulusan.

Katanya, jumlah peruntukan yang akan diberikan kepada negeri yang terjejas seperti di Johor, Terengganu, Kelantan dan Pahang adalah berdasarkan keperluan serta tahap kerosakan, yang mana Pahang dilihat bakal menerima peruntukan paling banyak.

“Jawapan bila hendak dapat (peruntukan) itu, buat masa ini saya tidak dapat memberi jaminan kerana ia terpulang kepada pihak Kementerian Kewangan, namun bagi KKR serta Jabatan Kerja Raya (JKR) kami sudah mengemukakan jumlah keperluan yang sepatutnya dan sedang menunggu keputusan,” katanya kepada Bernama ketika ditemui selepas melawat kerja-kerja penyelenggaraan jalan di Lebuhraya Pasir Gudang, di sini, lewat malam tadi.

Beliau berkata demikian ketika diminta mengulas mengenai status permohonan peruntukan berjumlah RM48 juta oleh Kerajaan negeri Johor bagi membaiki jalan yang rosak berikutan banjir pada awal tahun ini.

Sementara itu, Badrul Hisham berkata menerusi kerja-kerja menyelenggara jalan di Lebuhraya Pasir Gudang membabitkan Seksyen 16-23 itu, ia diharapkan dapat menyelesaikan kerisauan orang ramai berdasarkan aduan dan dakwaan bahawa laluan itu tidak selamat dilalui kerana keadaan jalan berlubang.

“Jalan ini tidak mungkin ditutup kerana laluan ini sangat sibuk dan penting untuk sosioekonomi…kami akan uruskan isu ini dan dalam tempoh tiga bulan kami harap kerja-kerja keseluruhan dapat diselesaikan dengan baik,” katanya.

Beliau berkata, pihaknya juga dalam masa sama telah melakukan kajian forensik bagi melihat keadaan jalan kerana Pasir Gudang adalah kawasan perindustrian dan dilalui banyak kenderaan berat untuk memastikan bahan yang digunakan bagi menaik taraf jalan adalah bersesuaian.

Beliau berkata, kerja-kerja penyelenggaraan di Lebuhraya Pasir Gudang melibatkan keseluruhan kos berjumlah RM10.8 juta, yang sebahagian besar kos adalah untuk Seksyen 16-23 iaitu di persimpangan Plentong-Seri Alam, manakala selebihnya di Seksyen 10-12 di persimpangan Taman Perindustrian Tebrau-Taman Daya, serta Seksyen 0-2 di Tol Perling sehingga susur Skudai.


Suami isteri ditahan bersama ganja hampir 20kg

Ketua Polis Daerah Kota Setar ACP Ahmad Shukri Mat Akhir berkata kedua-duanya yang berusia 33 dan 29 tahun ditahan ketika melakukan kegiatan pengedaran dadah di pekarangan parkir sebuah premis di kawasan berkenaan.

“Sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kedah telah menjalankan pemerhatian selama 20 minit sebelum melihat sebuah kereta jenis Proton Saga memasuki kawasan itu.

“Polis menahan lelaki dan wanita itu serta melakukan pemeriksaan sebelum menjumpai dua beg kanvas di atas kerusi penumpang belakang yang mengandungi 20 bungkusan plastik lut sinar berisi ketulan mampat tumbuh-tumbuhan kering disyaki dadah jenis ganja seberat hampir 20kg,” katanya pada sidang media di sini hari ini.

Beliau berkata kedua-duanya yang merupakan nelayan dan tukang cuci didapati menggunakan kereta sewa untuk menjalankan kegiatan tersebut bagi mengelak dikesan polis.

Beliau berkata pasangan terbabit yang dipercayai menjadi pengedar sejak setahun lepas mendapat bekalan dadah dari selatan negeri itu sebelum dipasarkan di sekitar Kota Setar.

“Sekiranya dadah ini terlepas di pasaran, ia boleh digunakan oleh 20,000 penagih. Polis turut menyita sebuah kereta jenis Chevrolet dan motosikal jenis Yamaha milik suspek, dengan keseluruhan rampasan dianggar berjumlah lebih RM68,000.

“Suspek lelaki mempunyai satu rekod jenayah lampau di bawah Seksyen 12(2) Akta Dadah Berbahaya (ADB) 1952 manakala suspek wanita tidak mempunyai sebarang rekod lampau. Saringan urin terhadap kedua-dua suspek juga negatif,” katanya.


KJ dijangka umum kelonggaran SOP COVID-19 petang ini

AYER KEROH 27 April – Sidang media Menteri Kesihatan Khairy Jamaluddin pada jam 4 petang ini dijangka membabitkan pengumuman kelonggaran beberapa prosedur operasi standard (SOP) COVID-19.

Khairy dalam sidang media di Port Dickson, Negeri Sembilan, pada 25 April lalu memaklumkan beliau akan membuat pengumuman berkaitan kelonggaran SOP berkenaan pada hari ini.

Sebelum ini, media melaporkan perdana menteri berkata, tiga kelonggaran SOP akan diumum dalam masa terdekat berkaitan pemakaian pelitup muka, penggunaan imbasan MySejahtera serta ujian pengesanan Covid-19 di lapangan terbang.

Orang ramai boleh menyaksikan sidang media oleh menteri kesihatan itu secara langsung menerusi aplikasi persidangan video zoom atau FB Live di Facebook Kementerian Kesihatan Malaysia.


‘Kecik’ gegar Merlimau, raih tali pinggang Dr Muhamad Akmal

MERLIMAU 30 Mei – Empat petarung muaythai Melaka mempamer aksi cemerlang apabila meraih kejuaraan pada Kejohanan Muaythai Profesional Terbuka Merlimau di sini, kelmarin.

Paling mencuri tumpuan pada kejohanan itu adalah Kategori 50 kilogram (kg) yang dimenangi atlet SUKMA negeri, Muhammad Zulfakar Othman atau Kecik yang berjaya menewaskan Azim KL7 dari Kelab Muaythai KL7 secara ‘knockout (KO)’.

Perlawanan antara Kecik dan Azim diletakkan pada Bout 7 iaitu acara pilihan bagi merebut Tali Pinggang EXCO Kesihatan dan Anti Dadah Negeri, Dr Muhamad Akmal Saleh yang juga Ahli Dewan Undangan negeri (ADUN) Merlimau.

Atlet muaythai Melaka yang turut meraih kejuaraan ialah Jebat Raja Keli mewakili Penjara Sungai Udang bagi kategori 53kg, menewaskan Khutbah Iskandar dari Kelab Tomoi GSC Taiping Perak secara ‘total knockout’.

Epul SHG yang mewakili Muaythai Melaka turut meraih kejuaraan bagi kategori 54kg selepas mengalahkan pencabarnya dari Fitness Fightlap KL, Bakri Red Stone.

Turut mengesahkan penguasaan Melaka pada kejohanan itu ialah atlet GPY Muaythai Melaka, Nafizi yang menjuarai kategori 70kg, menewaskan Mohd Badrul dari Kelab Muaythai Kuda Merah PJ Selangor menerusi ‘total knockout (TKO)’.

Kejohanan yang disertai seramai 108 atlet muaythai dari seluruh negara itu dimeriahkan dengan kehadiran 500 penonton yang tidak mahu ketinggalan menyaksikan perlawanan sengit petarung muaythai beradu tenaga.

Selain kategori profesional, kejohanan selama sehari itu turut mempertandingkan acara amatur membabitkan kategori dewasa (18 hingga 40 tahun) dan kategori pelajar sekolah berusia 7 hingga 17 tahun.


Kes demam denggi meningkat 13.6 peratus pada minggu epidemiologi

PUTRAJAYA, 17 Jan – Jumlah kes denggi pada minggu epidemiologi (ME) kedua tahun ini (ME2/23) iaitu dari 8 Jan hingga 14 Jan meningkat sebanyak 301 kes atau 13.6 peratus kepada 2,520 kes berbanding 2,219 kes pada minggu sebelumnya.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata satu kematian akibat komplikasi demam denggi dilaporkan pada ME2/23.

Beliau berkata kumulatif kes demam denggi yang dilaporkan sehingga minggu kedua 2023 adalah 4,739 kes berbanding 1,429 kes dalam tempoh sama pada 2022, iaitu meningkat sebanyak 231.6 peratus, dengan dua kematian akibat komplikasi denggi dilaporkan berbanding sifar kematian bagi tempoh sama pada 2022.

Katanya 67 lokaliti hotspot dilaporkan pada ME2/23 berbanding 69 lokaliti hotspot pada minggu sebelumnya, melibatkan 40 lokaliti di Negeri Selangor, 15 lokaliti di Sabah, enam di Pulau Pinang, lima di Wilayah Persekutuan Kuala Lumpur dan Putrajaya serta satu lokaliti di Perak.

Sementara itu survelan chikungunya merekodkan 11 kes pada ME2/23 dengan lima kes di Pulau Pinang, tiga kes di Selangor, dan masing-masing satu kes di Kedah, Perak serta Negeri Sembilan; dan jumlah kumulatif kes chikugunya sehingga kini adalah 36 kes.

“Bagi survelan zika, 46 sampel darah dan satu sampel urin telah dijalankan saringan zika dan hasil kesemuanya adalah negatif,” kata Dr Noor Hisham.